Traktore gainean hurbildu ziren Arrankudiagako plazara Mari Domingi eta Olentzero

17:30ean heldu ziren Garondo auzotik Mari Domingi eta Olentzero. Kalejiran egin zuten plazarainoko bidea.

Musika Eskolako lagunekin kalejiran iritsi ziren Mari Domingi eta Olentzero Arrankudiagako plazara. Bertan, 0 urteko jaio berriei ongi etorri oparia eman zieten. Horren ostean, umeei goxokiak banatu zizkieten.

Astoa atsedena hartzen utzi zutela kontatu zuten bi ikazkinek, gau luzea baitzuten aurretik Euskal Herriko etxe guztietara ailegatzeko. Dena den, gabon kantak abestu zituzten Musika Etxeko kideekin batera.

Koronabirusaren eragina medio, herritar ugari daude konfinatuta; eta horietako batzuk bisitatu zituzten leihopean ekitaldia bukatutakoan.

Argazkiak: Oihana Narbona eta Txomin Egiluz


Domingo Lumbier proiektua

Udalak hura finantzatzeko etxeen eta merkataritza guneen salmenta eta Euroar Batasunaren 20 milioiko dirulaguntza zituen

Altsasuko Udala Domingo Lumbier eskola zaharrak hartzen zuten tokian (egungo kultur etxea) zer egin zirriborratzen hasia zen. Gehienez lau altuera izanen lituzkeen eta babes ofizialeko 75 etxebizitza eta lurpeko aparkalekua eraikitzea aurreikusi zen. Eraikinaren beheko parteko 1.200 m2-ak saltokiendako bideratzea zen proposamena, baita udaletxea 400 m2 handitzea ere. Altsasuko dendariak udalaren egitasmoaren kontra azaldu ziren.


APAR FESTA ANDRAMAIXETAN

Herriko festak dira, Andramaixek.

Eguraldia, beroa.


Herri kirolarien buelta plazara

Irañetak Sakanako Herri Kirol Eguna hartu zuen igandean. Sakanako Aizkora eta Harri Jasotze eskoletako kirolarien, Andra Mari ikastolako trontzalarien, aizkolarien eta motozerralarien erakustaldiak izan ziren. Primerako giroa zela, irudi ederrak utzi zituen Mankomunitateak antolatutako ekitaldiak.


Portzelanazko lepokoak modelatzeko ikastaroa

Portzelanazko lepokoak modelatzeko tailerra

Ez da aurretiazko esperientziarik behar

95 euro materialak eta labekada barne

85 euro Gertrude KE bazkideentzako

Izen-ematea: gertudekulturelkartea@gmail.com / 622 048 798


‘Donutaren ekonomia’ hirian ezartzeko ikerketa egitea onartu du udalak

Elkarrekin Donostiak hala eskatuta, Donostiako Udaleko osoko bilkurak mozio bat onartu du donutaren ekonomiak hirian izan dezakeen ezarpenaren “potentzialtasuna” eta garapena ikertzeko. Alderdi guztiek eman dute baiezko botoa, EH Bilduk izan ezik, abstenitu egin baita. Mozioan ez da zehazten zertan izango den ikerketa hori.

Victor Lasak berak hauteskunde kanpainan aitortu zuenez, bere “obsesioa” da Donutaren teoria hau: “Nire obsesio txikia da Donutaren ekonomia, dagoeneko Amsterdamen eta Bruselan ezarri dutena. Ekonomiari aurre egiteko modu berri bat da, eta hazkundean horrenbeste zentratu ordez, gehiago zentratzen da mundu guztia ekonomiaren partaide izatean. Alde batetik, zoru sozioekonomiko bat ezartzen du, etxebizitzaren prezioaren, errenta mailaren, herri partaidetzaren eta beste hainbat indizeren araberakoa. Bestetik, sabai ekologiko bat ezartzen du, biodibertsitatearen, airearen kutsaduraren eta beste indize batzuen araberakoa, denontzako onuragarria izango den zona ekonomiko bat sortzeko”.


Musika bandaren kalejira eta kontzertua Iraurgi Abesbatzarekin

Musika bandaren kalejira, eta ondoren, Gabon kanten kontzertua Azkoitiko Musika Bandarekin eta Iraurgi Abesbatzarekin.


Aurrerak Hirugarren Mailan jarraituko du

Klubaren mendeurreneko helburua bete du Aurrera futbol taldeak. Lanagaz eta konpromisoagaz lortu dute jokalariek; 2021-2022 denboraldian Hirugarren Mailan jarraituko du talde ondarrutarrak.

Jaitsiera kanporaketen fasean, Hirugarren Mailako taldeek asteburu honetan lehiatu dute azkenengo jardunaldia. Apirilean fase hau hasi zutenetik, mailari eusteko postuetan mantendu da Aurrera. Hain zuzen, hamar talde aritu dira helburu bera lortzeko borrokan, horietatik lau salbatu dira: SCD Durango, CD Lagun Onak, Tolosa CF eta Aurrera Ondarroa.

“Gogobeteta eta pozik” daude zaleak, jokalariak, entrenatzailea eta gainontzeko taldekideak. “Pertsonalki jende askogatik poztu nintzen: jokalariak, presidentea, koordinatzailea… badakit txarto pasatu dutela, eta beraz, denagatik poztu nintzen. Urte aztoratua izan den mendeurrenaren urte honetan, klubarentzat oso-oso garrantzitsua da Hirugarren Mailan geratzea”, adierazi du Iñaki Garcia Aurreraren entrenatzaileak. Abenduan heldu zen Ondarroara, eta “denbora gutxi izan bada ere, oso intentsoa” izan dela zehaztu du: “Jokalari oso gazteak dira, eta asko pozten naiz eurengatik. Nik ez dut ia ezer egin, eurek lortu dute mailari eustea, eta uste dut Ibonegaz ere lortu ahal izango zutela”.

[zuzenean ARGAZKI GALERIA IKUSI]

Sei talde bizkaitar mailaz jaitsi direla gogoratu du, eta horregatik ere lorpena eskuratzea handia dela nabarmendu du: “Denok dakigu ze gogorra den Ohorezko Mailara jaistea, handik mailaz igotzea zaila baita. Azken urteotan Ohorezko Mailan talde oso indartsuak daude, eta maila horretatik talde bakarra igotzen da Hirugarren Mailara”.

Iñaki Garcia (Aurreraren entrenatzailea: “Lehiatu eta emaitzak lortu behar ziren; taldeak puntuak behar zituen”

Mailari eusteko lehian, zaleen, herriaren babesa sentitu dute, baina harmailetan euren bultzadarik barik aurre egin behar izan diete partidu garrantzitsu horiei. Garciak berak denboraldi honetan ezin izan ditu Zaldupeko harmailak jendez beteta ikusi, baina aurkari moduan bertan egondakoa da, eta ondo daki ondarrutarrek zelan animatu izan duten euren taldea: “Aurretik ere banekien Aurrerak mugitzen duen jendetza; herriaren eta taldearen artean dagoen harreman estua ezagutzen nuen. Gainera, herri txikia da eta herriko jokalari asko daude Hirugarrem Mailako taldean. Pena da partiduak ikuslerik barik jokatu izana”.

Ligaren fase honetan hamar jardunaldi lehiatu dituzte. Aurreraren entrenatzaileak esan modura, formatu honetan, “astero finalak jokatzen” aritu dira: “Partidu guztiak izan dira garrantzitsuak. Denak izan dira aurkari zuzenak, eta jendeak jardunaldi guztietan egiten du ekarpenen bat”. Puntuak pilatzea zen helburua, eta taldearen errendimenduagaz eta lanagaz “pozik” dago Garcia: “Lehiarako itxura eman du. Jokatzea baino lehiatzea izan da egin beharrekoa. Lehiatu eta emaitzak lortu behar ziren; taldeak puntuak behar zituen”.

[zuzenean ARGAZKI GALERIA IKUSI]

Azken hamar jardunaldietatik bost irabazi, hiru berdindu eta bi galdu ditu talde ondarrutarrak. Galdutako biak etxeko partiduak izan dira: “Serie osoan etxetik kanpo ez dugu partidurik galdu. Etxean galdutako bi partiduak ez ziren onak izan, baina uste dut antsietate gehiegi edukitzeak eragin zigula. Batzuetan antsietate hori zure kalterako izaten da. Motibazioa beharrezkoa izaten da, baina gehiegi motibatzean kontu handia eduki behar duzu”.

Jaitsiera kanporaketen hamargarren eta azken jardunaldia zapatuan jokatu zuten, eta Aurrerak 2-3 irabazi zion Lagun Onaki, Azpeitian. Partidua hasi eta hiru minutura, 0-1 aurreratu zen Ondarroako taldea, Eñauten golari esker. 37. minutuan, epaileak Lagun Onaken aldeko penaldita adierazi zuen, eta banako berdinketaren gola sartu zuen Otamendik. Atsedenaldirako pare bat minutu falta zirenean, 1-2koa sartu zuen Larrañagak.

Bigarren zatia ez zuen ondo hasi Aurrerak, etxeko taldea, berriz, ondo zelairatu zen. Taldea egokituta, min egitea lortu zuen. Hori ikusita, sistema aldatzeko aulkian zeuden jokalariak berotzera deitu zituen Garciak. 55. minutuan, Jagobak etxekoen bigarren gola sartu zuen. Aldaketak eginda, zelaian hobeto kokatu zen talde ondarrutarra, eta jokoan islatu zen aldaketa. Hamar-hamabost minututan hainbat gol aukera on eduki zituen, eta gero, 85. minutuan jokaldi batean asmatu eta Julen Fernandezek sartu zuen garaipenaren gola.

[zuzenean ARGAZKI GALERIA IKUSI]

Lagun Onak-ek orain dela bi aste ziurtatu zuen mailari eustea eta, beraz, Aurrerakoek zeukaten presio hori ez zeukaten.”Intentsitate puntu hori galduta zeukala esan daiteke. Ekainaren erdialdera helduta, eta aurretik izandako tentsioa kontutan hartuta, jendea oso nekatuta dago”.


Haurdunentzako tailerra eskainiko dute Azpeitiko Emakumeen Txokoan

Emakumeen Txokoan eskainiko dute ikastaroa. Bertan, haurdunaldi eta erditzerako ariketa lagungarriak ikasiko dituzte parte-hartzaileek, baita yoga eta pilateseko luzatze ariketak ere.

Azpeitiko Emakumeen Txokoak haurdunentzat tailerra antolatu du beste urte batez. Tailerrean parte hartzen duten lagunek haurdunaldi eta erditze garairako baliagarriak izango diren ariketa lagungarriak ikasiko dituzte. Horrez gain, arnasketa eta erlaxapen teknikak, yoga zein pilateseko luzatze ariketak eta umearekin kontaktatzeko ariketak egingo dituzte. Saioak astelehenetan eta ostiraletan eskainiko dituzte, 18:15etik 19:30era bitartean. Edurne Salegik gidatuko du tailerra. Informazio zabalagoa jasotzeko edo izen-ematea egiteko, Emakumeen Txokora (943-15 70 55) edo Parekidetasun Sailera (943-15 79 28) jo behar da.


Eguberrietan ere, plisti-plasta

Lasarte-Oriako Udalak ur festa antolatu du Gabonetarako. 5 eta 12 urte arteko haurrek plisti-plasta aritzeko aukera izango dute Maialen Chourraut kiroldegiko igerilekuan, hilaren 28an, 10:00etatik 12:00etara. Bazkide direnek ez dute ezer ordaindu beharko jarduera horretan izena emateagatik; bazkide ez direnak, aldiz, 4 euroren truke inskriba daitezke.


Gorostidi Harriaren XV. Txapelketa

Gorostidi Harriaren XV. Txapelketa.


Eskoriatzako eta Aretxabaletako gaztetxoak gustura ibili dira dantzan eta kantuan

Kantari 8. edizioko grabazioak egin zituzten atzo Eskoriatzako eta Aretxabaletako neska-mutikoek Arkupe aretoan. Aretoa bete egin zen emanaldi guztietan gaztetxoen familia arteko eta lagunekin.

Taldetan banatuta kantu herrikoiak eta baita berriagoak ere, hala nola, ETS, Nogen eta Huntza taldeen abestiak abestu zituzten Arkupe aretoko oholtzan.

Goienak emanaldiak grabatu ditu, eta otsailaren 25etik aurrera astebururo bi saio berri eskainiko ditu Goiena Telebistak.


Eskola Agenda 2030eko ikas taldeek udal ordezkariekin hitzordu berezia eduki zuten Basteron, atzo

Herriko lau ikastetxeetako ikasleek udal ordezkariei hainbat proposamen eta eskaera egin zizkieten Basteron atzo egin zuten ekitaldian, Eskola Agenda 2030 programaren eskutik. Maider Lainez alkateak, udal ordezkari gisa erantzuna eman zien ikasleei.

Andoaingo lehen hezkuntza eta bigarren hezkuntzako Aita Larramendi Ikastola, La Salle Berrozpe Ikastetxea, Ondarreta herri ikastetxeetako eta Leizaran institutuko ikasleek Eskola Agenda 2030eko programa landu dute aurtengo ikasturtean; guztira, 2.880 ikaslek hartu dute parte lanketan. Hain zuzen, Zelaiak, Larreak, Landare Itsutasuna eta 15. Garapen Jasangarrirako Helburua lantzen aritu dira ikasturtean zehar.

Maiatzaren 19an, aurrez ikastetxeen artean egindako Ikasleen Foroetan ateratako ondorio nagusiak guztien artean laburtu zituzten; eta horrekin batera, Udalari helarazi beharreko proposamenak adostu zituzten.

Horrela, ikasleen ordezkariek udal ordezkariei proposamen sorta Basteroko atzo egindako ekitaldian eman zizkieten aditzera.

Artelatz Ingurumen Zerbitzuak S.L enpresak kudeatzen du programa.

Zelaiak, larreak, eta landare itsutasuna

Hona segidan, ikasleek udal ordezkariei luzatutako eskaerak.

* Sortzearen atalean:

1.- Zuhaitz eta lore landaketa ekintza gehiago bultzatu beharko lirateke.

2.- Herritarrentzat landare eta belazeen inguruko jarduera desberdinak antolatu: ikastaroak, tailerrak eta txangoak.

3.- Belazeak ugaritu, espazio babestuak sortu eta gune berde gehiago sortu etxebizitzen artean, plazetan...

4.- Landare espezieen inguruko informazio kartelak jarri (izenak, bitxikeriak…) eta beste batzuk belarra ez zapaltzeko diotenak ere.

5.- Udal baratzak sortu.

6.- Berdegune batean, elementu naturalekin egindako parke handi bat jarri.

7.- Animalien bizitokiak babesteko ekimenak sortu.

8.- Herriko belazeetan egurrezko mahaiak eta aulkiak jarri.

9.- Txakurrentzat belaze edota gune berezi gehiago egin.

10.- Mendietako bideak ongi adierazi.

* Zainketaren atalean:

1.- Eraikitzerako garian gune berdeak kontuan izan eta belazeak zaindu.

2.- Heskaiak material naturalekin eraikitzea (hesi biziak) posible denean eta puskatzen direnean konpondu.

3.- Herriko belazeak ongi zaindu: hainbat gunetan belarra gutxiagotan moztu, belardien behaketarako guneak sortuz eta zuhaitzak eta loreak landatuz.

4.- Biodibertsitate eta mendiko inbentario publikoa berrikusi eta herritarren artean ezagutzera eman.

5.- Hilero udal langileak mendia nola dagoen ikustera joan daitezen.

* Hondakinen atalean:

1- Inguru naturalak garbi mantentzeko zabor bilketak antolatu herritarrekin, ikastetxeekin...

2.- Zaborrontzi gehiago jarri, adibidez, Leizotz auzoan.

3.- Zaborra lurrera ez botatzeko kartelak jarri.

* Bestelakoen atalean:

1.- Olazar parkean iturri bat eta komun eta dutxa publikoak jartzea gustatuko litzaiguke.

2.- Herri mailako ekoizleen kontsumo talde bat sortzea km 0 produktuak bultzatzeko, bertako ekoizleak laguntzeko etab.

3.- Baserritarrentzat diru laguntza gehiago eskaini belazeak mantentzeko.

4.- Ikastetxeetan baserri mundua eta baserritarren bizitza ezagutzera eman eta haien irudia hobetzea.

5.- Komertzio handiak hiri handietara eraman.

6.- Garraio publikoa indartu.

7.- Buruntza auzoan argiztapen gehiago jartzea.

Andoaingo Udalaren erantzuna

Maider Lainez alkateak, Udalaren ordezkari gisa, ikasleek egindako proposamenei honako erantzuna eman zien, puntuz puntu:

- Zuhaitzen eta loreen landaketa berriak bultzatzen ari dira udalerriko lorategi guztietan. Tulipanak eta nartzisoak landatu dira, biribilguneetan loreak sartu dira eta lore-pergolak sortu dira. Horrekin lotuta, gure hirietako zuhaitzek eta landarediak duten eragina adierazteko sentsibilizazio-jarduerak egitea aurreikusten da.

- Garapen berriek berdegune berriak aurreikusten dituzte, eta espezie anitzagoak eta aberatsagoak izatea nahi dugu.

- Txakurrentzako gune berriak sortzea eta daudenak hobetzea ere aurreikusita dago, iturriak jarrita, adibidez.

- Izurriteen kudeaketa integratua bultzatuko dugu, produktu kimikorik erabili gabe kontrolatu ahal izateko, beste intsektu-espezie batzuk baizik.

- Horretarako, hainbat lorategitan biodibertsitate-irlak sortuko ditugu, landareen polinizatzaileei laguntzeko eta izurriteak kontrolatzen laguntzen diguten espezieak mantentzen laguntzeko.

- Gero eta heskai bizi gehiago sortzen ari gara, faunarentzat interesgarriak diren espezie autoktonoak erabiliz.

- Andoainek egunero gure mendiak ikusten dituen basozain bat dauka bere egoera zaintzeko. Eta langile-talde bat ere badugu, bideak garbi eta mendiak ondo zainduta egon daitezen zaintzen duena.

- Gero eta zakarrontzi gehiago jartzen dira hondakinak biltzeko, eta motaren arabera bereizteko.

Leku berezietako hondakinak biltzeko kanpainak egingo dira: ibaiertzak, landa-parkeak, etab.

- Olazar Parkean iturri bat instalatzeko ura eramateko aukera aztertzen ari gara.

- 0 Km kontsumo-taldeak daude Andoainen. Egin genezakeena da ezagutzera eman bere lana zabaltzeko.

- Laster aterako da Andoaingo Hiribusaren lizitazioa. Nola hobetu aztertzen ari gara, erabilera areagotzeko eta eremu gehiagotara zabaltzeko.

- Elikagaiak alferrik ez xahutzeko ekimen bat jarri da abian: «Gourmet bag». Une honetan, Andoaingo sei taberna batu dira kanpainara: Hiru, Traiñerum, Danena, Boo, Leitzaran eta Olloki.


E, petrel!

Antzezlan horren oinarrian Julio Villarren ¡Eh, petrel! Cuaderno de un navegante solitario liburua dago, Mikel Sarriegik moldatua. Liburuan, Julio Villarrek Mistral belaontzian egindako bidaia gogoangarria kontatzen da: 1968an Bartzelonatik abiatu eta, 38.000 itsas milia egin ostean, Donostiara iritsi zen 1972an, munduaren bira eginda. Arriskuz, gorabeheraz eta zirraraz betetako bidaia bat, askatasun-sentimenduaren bultzadaz egina. Lagun baten eta musikari baten eskutik, Julio Villar abentura hartara bultzatu zuten arrazoien berri izango dugu, haren nortasunean barneratuko gara, eta bidaia gogoangarri hartako zenbait pasadizo biziko ditugu. Gaur egungo Julioren nondik norakoak ere agertuko dira, orain egiten duen bizimodua eta haren bidaiak.


Joao Almeidak Giroa utzi du, positibo eman baitu COVID-19 proban

Portugaldarra zen Mikel Landaren aurkari nagusia podiumera igotzeko: arabarrak 49 segundoren aldea zuen. Orain, 4.43ra du laugarren sailkatua: Vincenzo Nibali

Albiste garrantzitsu bat izan da Italiako Giroan, hemezortzigarren etapa hasi aurretik. UAE taldeak jakinarazi du Joao Almeidak positibo eman duela COVID-19an, eta, horren ondorioz, txirrindulari portugaldarrak lasterketa utzi duela.

Almeidaren erretiroak mesede egiten dio Mikel Landari (Bahrain). Izan ere, hura zen txirrindulari arabarraren aurkari nagusia podiumera igotzeko: hirugarren zen Landa, eta laugarren Almeida, 49 segundora. Orain, abantaila askoz handiagoa du Landak, ia bost minutukoa: Vincenzo Nibali italiarra da laugarren (Bahrain), 4.43ra.

Giroa amaitzeko lau etapa falta direla, Richard Carapaz da lehen sailkatua (Ineos). Txirrindulari ekuadortarrak hiru segundo besterik ez dio ateratzen Jai Hindley australiarrari (Bora), eta 1.05 Landari. Nibali laugarren postuan dago, 5.48ra, eta Pello Bilbao (Bahrain), bosgarrenean, 6.19ra. Gernikarrak postu bat egin du gora Almeidak erretiroa hartu eta gero.

Gaur, hemezortzigarren etapa jokatuko dute, Borgo Valsugana eta Treviso artean. Txirrindulariek 156 kilometro egin beharko dituzte. Ez du aparteko zailtasunik, eta, itxuraz, oso aproposa da esprinterrentzat.


Ilar krema hotza

Ilar garaia dela aprobetxatuta, errezeta erraza baina freskagarria proposatu digu Aintzane Artolak. On egin!

Azken egunetako beroa arintzeko errezeta freskoa prestatuko dugu gaurkoan. Ilar freskoak eskura izango bagenitu, primerakoa litzateke, bestela izoztutakoekin ere balekoa litzateke honako errezeta.

Lehenik eta behin, barazki guztiak zurituko ditugu. Ilar freskoen kasuan, aletuko ditugu aurrena eta ondoren, garbituko ditugu. Eta porrua eta tipularen kasuan, zuritu eta ondoren zatitxoetan moztuko ditugu. Berdin dio zatien tamaina; izan ere, krema testura emango diogunez gure platerari osagaiak irabiagailutik pasako ditugu.

Jarraian, kazola bat hartuko dugu eta hiruzpalau koilarakada olio botako ditugu. Lehendabizi, tipula eta porrua botako ditugu bertan, eta erresogosiko ditugu. Goxo-goxo izango ditugu sutan; sua fuerteegi jarri gabe. Azken batean, ekidin behar duguna da tipula erretzea. Barazki guztiak bigundu arte sutan izango ditugu, beraz. Barazkiak erregosi ahal izateko gatz apurtxo bat botako diegu, honela euren zukua aterako dute eta errazago egingo dira. Ikusten dugunean tipula eta porrua bigun samar daudela, orduan ilarrak gehituko dizkiogu. Ilarrekin batera ur baso handi bat ere gehituko dugu. Salda izanez gero, ura baino egokiagoa izango da, noski. Bor-bor batean bost bat minutuz izango ditugu gure barazkiak, egosten.

Behin barazki guztiak egosita, prest ditugunean, irabiagailutik pasako ditugu. Ondo-ondo pasako ditugu, krema fin-fin-fin bat lortu arte. Krema berde polit bat lortuko dugu honela. Nahi izanez gero, barazki krema hau beroan jan daiteke baina azken egunetako beroari aurre egiteko freskoa hartzea aukera polita izan daiteke.

Orduan, pare bat orduz hozkailuan hozten utziko dugu. Eta ondoren, behin hotza dagoela, jateko aterako dugu. Platerari toke berezi bat eman nahi izanez gero, jogurt natural baten koilarakada bat gehituko diogu, krematsu ukitua emanez.

Eta azkenik, urdaiazpikoa prestatuko dugu. Plater batean sukaldeko papera jarriko dugu eta hor gainean urdaiazpiko bizpahiru xerra jarriko ditugu eta berriro sukaldeko paperarekin tapatuko ditugu. Mikrouhin labean 10 segundoka berotzen joango gara. Deshidratatu egingo da gure urdaiazpikoa. Gure barazki krema zerbitzatzerako orduan, jogurt pittina botatzeaz gain, urdaiazpiko deshidratatu hau gaineratuko diogu eta toke goxoa emango diogu honela.

OSAGAIAK

- Tipula txiki bat.

- Porru bat.

- Ilar kilo erdia.

- Gatza.

- Olioa.

- Jogurt koilarakada bat.

- Hiru xerra urdaiazpiko.


Larramendiko behin-behineko biribilgunea egonkortuko da

Probaren arrakasta eta herritarren harrera ona ikusita, biribilgunearen behin behineko konponbideari eustea erabaki du udalak, behin betiko biribilgunea eraiki bitartean. Urtarrilean hasiko dira lanak eta 10 asteko iraupena izango dute.

Tolosa Badabil Mugikortasun Plan berriaren baitan, eta mugikortasun asteaz baliatuta, 2020ko irailaren 23an, Larramendi eta Ibaiondoko kaleen eta Arrameleko zubiaren arteko bidegurutzea biribilgune bihurtzeko froga abiarazi zuen Tolosako Udalak, bertako trafiko fluxuak arintzeko helburuarekin.

Hortaz, semaforoz araututako bidegurutzea biribilgune sistema batera aldatu zen. Auto ilaretan, segurtasunaren pertzepzioan edota estres mailan zer nolako eragina zuen ikusteko balio izan zuen aldaketa honek. Probaren emaitzak adierazgarriak izan zitezen, beharrezkotzat jo zen astebeteko iraupena izatea, herritarrak egoera berrira ohitzeko.

Behin probaldia amaituta, lehen balantzea egin zuten udaletik. "Auto ilarak ia desagertu egin direla ikusi da, baita puntako ordu-tarteetan ere, eta oinezkoen zirkulazioari dagokionez, semaforoak kentzeak areagotu egin du zirkulazioaren arintasuna".

Probaren arrakasta eta herritarren harrera ona ikusita, biribilgunearen behin behineko konponbideari eustea eta biribilgunea egonkortzeko beharrezkoak diren lanak gauzatzea erabaki dute, behin betiko biribilgunea eraikitzen den bitartean.

Eremu irisgarriagoa egin nahian

Egun dauden eta biribilgunea osatzen duten elementuak epe motzerako diseinatu baziren ere, orain ezinbestekoa bilakatu da biribilgunea segurtasun eta funtzionaltasun baldintza egokietara egokitzea, galtzadaren eta espaloiaren espazioak kontuan izanda.

Egun gutxi barru hasiko dira biribilgunea egonkortzeko lanak, eta zehazki, ondorengo lanak egingo dira: biribilgunea diseinatuko da, erdiko irlatxo eta plataforma eraikiko da, zoladura konponduko da, seinaleztapen horizontal zein bertikala egokitu eta hobetuko da, oinezkoentzako babes-hesiak jarriko dira, arriskua dagoen zatitan egurrezko eta altzairuzko hesi mistoak erabilita, eta oinezkoentzako pasabideetako galtzada-arrapalak murriztuko dira, eremua irisgarriagoa izan dadin. Bide argiztapena ere indartu egingo da, semaforoak kenduko dira eta dauden bide marrak ere bai.

10 asteko iraupena izango dute lanek eta Bixente Otegi Lizaso SL enpresa arduratuko da obrak gauzatzeaz, 33.445,79 euroko (BEZ barne) aurrekontuarekin.

Lanak herriko beste gune batzuetan

Era berean, eguberrien ondotik, asfaltatze lanak egingo dira Tolosako lau gune ezberdinetan: Andre Maria kalean, Rondilla kalearen atzealdean, San Blas auzoan (hilerrirako bidean) eta Usabalen (antenarako bidean).


Mendialdeko eskuz binakako III. pilota txapelketako bigarren jardunaldia jokatuko dute asteburuan

Ostiralean Betelun, larunbat goizean Goizuetan eta Lekunberrin eta igande arratsaldean Leitzan

Mendialdeko eskuz binakako hirugarren txapelketa joan den asteburuan abiatu zen eta honetan jokatuko dute bigarren jardunaldia, ostiralean Betelun, larunbatean Goizuetan eta Lekunberrin eta igandean Leitzan. Goizuetako Umore Ona pilota eskolako 15 pilotarik, Leitzako Aurrera pilota eskolako 38 pilotarik eta Larraun-Araxeseko 31 pilotarik eman dute izena. Zerrenda horri seniorren mailakoak gehitu behar zaizkio, hortaz, 80 pilotaritik gora izanen dira denera txapelketan parte hartuko duten pilotariak.

Ostiralean, 17:30ean, Betelun:

Sein mailan:

Ezeiza eta Tolosa (Araxes) – Zabaleta eta Olaizola (Aurrera)

Larunbatean, 11:30ean, Goizuetan:

Sein mailan:

Narbarte eta Zabala (Umore Ona) – Seges eta Larin (Umore Ona)

Larunbatean, 10:00etan, Lekunberrin:

Kimuak 3. maila:

Azpiroz eta Lekuona (Larraun) – Oreja eta Satrustegi (Araces)

Haurrak 3. maila:

Otermin (Aurrera) eta Buldain (Araxes) – Lekuona eta Etxepare (Larraun)

Jaka (Larraun) eta Sotil (Araxes) – Legarra eta Goikoetxea (Larraun)

Haurrak 2. maila:

Eizagirre (Larraun) eta Lujanbio (Umore Ona) – Sotil eta Larreta (Larraun)

Iriarte eta Ijurko (Larraun) – Viana eta Oreja (Larraun)

Igandean, 17:00etan, Leitzan

Lagunartekoa:

Zestau eta Baraibar (Aurrera) – Zugarramurdi eta Saralegi (Aurrera)

Neskak:

Buldain eta Lekuona (Aurrera) - Baraibar eta Rekondo (Aurrera)

Barberia eta Mariezkurrena (Aurrera) - Buldain eta Olaetxea (Aurrera)

Seinak:

Alkorta eta Andiarena (Aurrera) – Vicente eta Bidart (Aurrera)

Kimuak 3. maila:

Imaz eta Zabaleta (Aurrera) - Gereño eta Lekuona (Aurrera)

Kimuak 2. maila:

Legarreta eta Alsua (Umore Ona) – Olaetxea eta Zabaleta (Aurrera)

Haurrak 3. maila:

Imaz eta Iturbe (Aurrera) – Hernandorena eta Goñi (Larraun)


Alderdi guztiak larunbateko manifestazioaren alde, EAJ izan ezik

Irungo Udalean ordezkaritza duten talde guztiek, EAJ kenduta, larunbaterako (hilak 19) Osasun Bidasoa plataformak deitutako manifestazioa babestu dute, “herritarren erreklamazioak entzun daitezen” lehenik, eta “profesionalen eta kaltetutakoen iritziak bildu bitartean Bidasoko eskualdeko ospitaleko kirurgia blokea erreformatzeko egungo proiektua gelditu dadin” exijitzeko.

Manifestazioa San Juan plazatik abiatuko da, 18:00etan, Gure osasunaren alde lelopean.


EAJk eta EH Bilduk zinegotzi kopuru berdina lortu dute Urdulizen

Hauteskunde hauekaz beste bi eserleku gehitu zaizkio Urdulizko Udalbatzari, eta, kasu honetan, biak izan dira EH Bildurentzat. Gainera, lehen bi alderdien arteko aldea asko murriztu da; izan ere, jeltzaleek 182 boto galdu dituzte, 2019ko hauteskudeakaz alderatuta, eta koalizio abertzaleak 129 gehiago lortu dituzte.

Daborduko ofizialak dira udal-hauteskundeen emaitzak, eta, horiek horrela, hauexek dira urduliztarrek aukeratutako zinegotziak:

EH BILDU

ITZIAR IRATZAGORRIA ITURRIAGA.

SONIA SÁNCHEZ RINCÓN.

IÑIGO ANTON LARAUDOGOITIA.

JOSU IRATZAGORRIA JAUREGI.

IBAI BALDELANA BARBERO.

ENDIKA BALSERA BILBAO.

EAJ

JOSE IGNACIO OLEA LLONA.

LETICIA ALVAREZ MADARIAGA.

GARAZI UNIBASO DUQUE.

KARMEN KAREAGA JORAJURIA.

AITOR AYO MOTRIKO.

JOSE MARI ZUAZUA GORORDO.

ELKARREKIN PODEMOS

FRANCISCO ANTONIO RODRÍGUEZ GALLEGO.


Zabaletako jaiak: apar festa, haurrentzat

Zabaletako jaien hirugarren eguna.


'Galtxagorrien jaitsiera' egin dute aurten ere Zarautzen

Ohiko kalejira gabe, baina aurten ere egin dute 'Galtxagorrien jaitsiera' Zarauzko Jalgi Dantza Taldeko kideek.

Bideoan jaso dituzte Inauterien bezperako dantzak, eta jada argitara atera dute emaitza. "Anbotoko damaren gidaritzapean, Zarauzko herria dantzan jartzea dute helburu" galtxagorriek, Jalgik azaldu duenez. Oraingoan ere izan dute sorginen, lamien eta jentilen laguntza.


Irteera gidatua egingo dute igande honetan

Santiomendi eta ekialdeko mugarriak ezagutzeko ibilbidea izango da, lau ordukoa. Interesa duenak aurretik eman behar du izena.

Santiomendi eta ekialdeko mugak deritzon irteera gidatua da igandekoa, eta lau orduko iraupena izango du. Murgia Jauregitik abiatuko dira, goizeko 09:30etan. Irteerara joatera animatzen denak izena eman behar du aurretik, donostialdea@behemendi.eus webgunean edo ondorengo telefono zenbakira deituta: 656 705 243. Goizeko 09:00etatik 15:00etara bitartean deitu daiteke.

Landaguneko eta gizartutako lurraldeak uztartzen diren ibilbidea da, eta paisaiaz gozatzeaz gain, mugarrien historia eta Done Jakue Bidea ezagutzeko aukera izango dute bertaratzen direnek. «Mugarik gabeko bistez gozatzeko aukera izango duzu», animatu dituzte herritarrak, ekimenean parte hartzeko.


EH Bilduren mahai politikoak Teo Alberro proposatuko du alkategai

Pasaiako EH Bilduren mahai politikoak Teo Alberro Bilbao (1964, Trintxerpe) proposatuko du 2023ko maiatzaren 28ko udal hauteskundeetarako EH Bilduren alkategai izateko.

Urtarrilaren erdialdean barne prozesu bat abiatuko da Pasaiako EH Bildun, eta ordutik aurrera zabalduko da epea afiliatuek bestelako hautagaitzak, izatekotan, aurkez ditzaten Pasaiako EH Bilduren alkategai izateko.

Filosofian lizentziaduna da Alberro, eta bere lan esperientzia sektore finantziarioarekin lotuta egon da urte askotan. Bilkideen arabera, herrigintzan eta horren hobekuntzan “modu aktiboan” parte hartu izandakoa da trintxerpetarra, “eta gaur egun horrela jarraitzen du”.

Besteren artean, Boveda aisialdi taldean, Tirri Tarra fanfarrean eta beste zenbait elkartetan dabil murgilduta. Hezkuntza alorrean ere ibilitakoa da, Herri Ametsa ikastolako lehendakari eta ekonomia batzordeko partaide gisa.

Koalizioaren mahai politikoak egindako proposamenari baiezkoa eman dio, eta hala mintzatu da: “EH Bilduren oinarriak hala erabakitzen badu, nire onena emango dut Pasaiari eta pasaitarrei merezi duten etorkizun duin eta oparoa eskuratzen laguntzeko”.


Euskara Batzordeak TELP ikastaroa antolatu du azarorako

Askotan egunerokoan euskaraz bizitzea uste baino zailagoa egiten zaie euskaltzaleei. Hori dela-eta Orioko Udaleko Euskara Batzordeak TELP ikastaroa antolatu du, euskaraz eroso eta lasai aritzeko teknikak erakusteko. Ikastaroa 10 ordukoa izango da, eta larunbat goizetan izango da azaroan 10, 17 eta 24ean. Euskaltzaleei zuzendua TELP ikastaroa euskalzaleei zuzendua izaten da, euskaraz bizi nahi duen jendeari hain zuzen ere. Ikastaroa EMUN Lana Euskalduntzeko Kooperatibako kide batek emango du eta kooperatibatik jakinarazi dutenez, adin guztietako euskaltzaleek parte hartu dezakete egitasmoan. EMUNek bost urte daramatza Euskal Herrian zehar ikastaroak antolatzen eta oso harrera ona izan dute herritarren artean. Euskaraz aritzeko teknikak TELP ikastaroa Herrialde Katalanetan abiatu zuten, Taller d’ espai linguistic personal izenarekin. Ikastaroan hizkuntza ohituren inguruan hitz egingo dute parte-hartzaileek eta hainbat teknika eta aholku eskainiko dizkie irakasleak euskaraz aritzerakoan sortzen diren egoera desorosoei aurre egiteko; euskaraz gusturago jarduteko baliabideak ere ikasiko dituzte. 15 laguntzat tokia TELP ikastaroan 15 lagunentza tokia izango da. Bertan izena eman nahi dutenek Euskara Zerbitzura hots egin beharko dute, 943-830346 telefono zenbakira, azaroaren 7a baino lehen. Ikasle bakoitzak 10 euro ordainduko beharko ditu.


27 industrialdeko sarbide berriaren obra uda aurretik bukatuko da

GI-2132 errepidea, Astigarraga parean, Donostiako Martutene auzoan dagoen 27 industrialdearekin lotzeko obraren erdia baino gehiago egina dago. Aurreikuspenen arabera, maiatzaren erdirako sarbide eta irtenbide berria izango ditu.

Lotune erdi horrek Astigarragako Bidebitarte biribilgunetik industrialdera eta handik biribilgune horretarako mugimenduak ahalbidetuko ditu. Horrela, gaitasun handiko sareko sarbide berri bat emango zaio industrialdeari, Martuteneko biribilgunean trafikoa arinduz. Puntu horretan bide berri bat sortuko da lotune erditik, zeinak Petritegiko bidea gurutzatuko duen, ondoren, Astigarragako Galtzaur auzoa eta Antondegi gaina inguratuko dituen, eta, azkenik, 27 industrialdeko Ubarburu pasealekuari lotuko zaion.

Konexio berriak ia kilometroko luzera du, eta errepidearen trazatua eta lur mugimendu gehienak eginak daude. Horrela, obren erdia gauzatuta dago dagoeneko, lotunearen eraikuntzan beharrezkoak diren zazpi hormetatik lau bukatu direlako eta bosgarrena ere oso aurreratuta dagoelako. Lanak iazko maiatzean hasi ziren eta sei milioi pasako aurrekontua dute.

27 industrialdea

Enpresa parke zabala da 27 industrialdea, gaur egun sarbide bakarra duena Martuteneko biribilgunetik. Proiektu honen helburu nagusia bide horretako trafikoa arintzea da. Sarbide berriak edukiera handiko sarearekin lotune zuzena eratzea ekarriko du. Horrek asko arinduko du gaur egungo biribilguneak jasaten duen trafikoa.

Martuteneko biribilgunean, egunero eta ordu jakinetan, trafiko handia pilatu ohi da. Donostiako sarrera bat da erabiltzaile askorentzat eta, hori dela eta, bertan elkartzen dira 27 industrialdera sartzen edo handik irteten diren ibilgailuak, ospitale eremutik datozenak edo hara doazenak, Donostian sartu edo irten nahi dutenak eta AP-8tik sartzen edo irteten ari direnak. Aurreikuspenen arabera, industriaguneko sarbide berriarekin, 27 industrialdeko trafikoa asko arinduko da eta, ondorioz, horrek Martuteneko biribilgunea ibilgailuz arintzen lagunduko du.


EH Bildu kexu gobernuaren jokabidearekin; Urkulluk dio elkarrizketa zabalik dagoela

Maddalen Iriartek inorekin kontatu gabe aritzea leporatu dio berriz ere lehendakariari. Eragileen arteko elkarrizketa zabala martxan dagoela erantzun dio Urkulluk.


BATXILERGOKO IKASLEAK EITB-N

Gaur egun eta Teleberri albistegietan eman zuten informazioa.

Etikasi programan hartu zuten parte gure batxilergoko ikasleak eta irabazleak izan ziren. Atzo Eusko Jaurlaritzak programaren aurkezpen ofiziala egin zuen Donostian eta EITB-ko kazetariak izan ziren gure ikastetxean. Gaueko Gaur egun eta Teleberri saioetan atera zen informazioa.


Senpereko lakura bueltan

Herri Urrats Ipar Euskal Herriko ikastolen aldeko jaia ohiko lekura itzuliko da, ohiko formatuan, bi urteren ostean. Seaskaren bosgarren kolegioa eraikitzeko baliatu nahi dute


Bidebietan ibilaldi bat antolatu dute

Bidebietako Auzokide auzo elkarteak ibilaldi herrikoi bat antolatu du auzoan, Bidebieta hobeto ezagutu edo handik paseatu nahi dutenentzat. Datorren asteartean, hilaren 22ean, izango da, 17:00etan. Guardaplata erretiratuen etxetik abiatuko da ibilaldia, eta garaje ingelesean elkartuko dira parte hartzaile guztiak, 17:15ean. Edonor joan daiteke, eta koronabirusaren kutsatzeak saihesteko segurtasun neurri guztiak bermatuko dituzte.


Lokatza podcast feministari Ondas saria emango diote

Idurre Eskisabel eta Lorea Agirre beasaindarren Lokatza podcast feministari “estatuko hizkuntza koofizialen” podcast onenaren saria emango diote. “EITBk bere hedabideetan emakumeen presentzia sustatzeko apustu irmo eta argia egin du. Lokatza mundua ikuspegi feministarekin azaltzeko, entzuteko eta ulertzeko modu berri bat da”, argudiatu du epaimahaiak. Epikari, desioari, etxeari, bidaiei, gatazkei, sormenari eta botereari ikuspegi feministatik heldu diote lehen denboraldian. Sariak banatzeko ekitaldia maiatzaren 24an egingo dute, Malagan (Espainia).


Amaitu dute tuneleko murala

Hiru arratsaldetan batu dira POOK elkarteko artistak Gatzagako gaztetxoekin Labidea alboko tunelean murala egiteko. Tailer teorikoa eta ideia zaparraden saioa egin ostean, lanari ekin zioten, eta atzo amaitu zuten.

Gaztetxoek euren sormena lantzeko ariketa gisa izan dute Gurel Guraso Elkarteak sustatutako ekintza. Honakoa da emaitza:

Gatzagako murala amaituta.


Maguetteren hilketaren epaiketa gaur hasi da, herri epaimahaia aukeratuta

Bilboko epaitegia prest dago Maguette Mbeugouren hilketaren epaiketarako. Epai mahaiaren aukeraketa egin da gaur. Lehenengo pausoa da eta hamar egunez luzatuko baita epaiketa.


Xabi Erkizia: "Ez gaude ohituta entzutera"

Xabier Erkizia soinu ikertzailea, ekoizlea, musikaria eta kazetaria da. Motz geratzen zaio soinuaren definizio klasikoa. Bere ustez, inguruko soinuak eta zarata artea dira. Entzutea jarrera kontua dela dio. "Harrigarria da zenbat ikerketa egin diren soinuaz, eta zer gutxi entzuteaz". Hala esan digu artista lesakarrak. Klase orotariko soinuak jasotzen ditu. Ondoren, arlo ezberdinetan erabiltzen dira bere lanak: filmetan eta musikaren arloan, bereziki. Zientzialariek erabiltzen dituzten tresna berak baliatzen ditu lanerako baina haren helburua ez da zientifikoa, Metropoli Forala saioan elkarrizketa egin diogu Xabi Erkiziari.

-


'Juul, harreman osasuntsuetan hezi' emanaldia astelehenean

Maiatzaren 31ean, astelehena, Juul, harreman osasuntsuetan hezi emanaldia burutuko dugu Pedro Maria Otaño Herri Eskolako familientzako.

Emanaldi honek ikasturte osoan zehar ikasleek harreman osasuntsuen alde egindako lana jasotzen du: indarkeria jokabideak identifikatzen, hauek azalerazten eta salatzen. Isiltasuna apurtzearen garrantzia. Biktimaren alde jartzea. Taldea jokabide koldarren aurrean ahalduntzea. Hauek guztiak Jull ipuina aitzakia bezala hartuta landu dituzte. Familiek ere parte hartzeko aukera izan dute. Adore pertsonaia ausartari buruzko definizioekin horma irudia osatuz. Lanketa aberasgarria izan da.

Juul, harreman osasuntsuetan hezi emanaldia izango da astelehenean, maiatzaren 31n:

LH4ko ikasle ordezkariak aurkezle lanetan ariko dira. Emanaldian egindako lanaren laburpena egingo da, familiek egindako ekarpenekin osatutako horma irudia aurkeztuko da, Adore pertsonaia irudikatzeko marrazki lehiaketaren ibilbidea azalduko da, Juul ipuinari emandako amaiera desberdinekin osatutako bilduma erakutsiko da...

Juanjo Urruzolak espresuki eraikitako Juul eskulturaren aurkezpena egingo da.

Eta hainbat lanen erakusketa gidatua.

Bi emanaldi egingo dira aforo eta segurtasun neurriak betetzeko. Lehenengoa 16:45ean eta bigarrengoa 17:30etan. Izen ematea aurrez egin beharko da.


Docketan Topa film festibalak emazteak izanen ditu protagonista

Bihartik larunbatera ospatuko dute, Baionako Atalanten. Emazteek euskal zinemagintzan zer toki duten ikertuko dute ortziralean


Stock azoka

Oria merkatari elkarteak antolatutako Stock Azoka. 17 saltokik produktuak kalera aterako dituzte prezio bereziekin eta giroa alaitzeko musika izango da kaleetan.


Irene Paredesek, Alexia Putellasek eta Misa Rodriguezek ''Rubiales auziko'' epailearen aurrean deklaratu dute

Misa Rodriguezek aurrez aurre deklaratu du Auzitegi Nazionalean, eta bere taldekideek bideokonferentziaz egin dute Bartzelonatik. Deklaratzen hurrengoa Jorge Vilda izango da. Selekzioko hautatzaile ohiak urriaren 10ean egingo du.


'Zientziaren sukaldea' tailerra

Kimikako hainbat esperimenturekin ingurunean eta norbere barnean gertatzen diren aldaketak ikasteko aukera, 8-12 urte artekoendako.


Haatik dantza taldearen 'Errimak bi oinetan' emanaldia

Sarrerak Modeloko leihatilan eta Kutxabanken atari digitalean.


Beasaingo frontenis txapelketa jokatuko da bihar Antzizarren

Beasaingo frontenis txapelketa jokatuko da bihar, Antzizarren, 16:00etatik aurrera. Partidak 22 tantora edo 20 minutukoak izango dira; finala, 18:00etan. Garaileei txapela emango diete eta bigarrenei, kopa.

Hemezortzi bikoterentzako lekua prestatu zuten antolatzaileek, eta denak bete dira. Are, batzuk kanpoan gelditu dira.


Ukrainak ere nahi du Xirekin bildu

Kiev Txinako estatuburuaren erantzunaren zain dago, harekin batzartzeko. Putinen esanetan, Pekinen bake planeko «puntu asko» bateragarriak dira «Errusiaren ikuspegiarekin»

Xi Jinping Errusian dago, eta Kievek abagunea baliatu du jakinarazteko Txinako presidentearen baieztapenaren zain dagoela Volodimir Zelenski Ukrainako presidenteak harekin telefonoz hitz egin dezan. Hori nabarmendu du Irina Verestxuk Ukrainako lehen ministrordeak, Italiako Corriere della Sera egunkarian egin dioten elkarrizketa batean. Iruditzen zaio solasaldi hori «aurrerapauso bat» litzatekeela.

Ikusi gehiago: Bakhmut, higatze bataila bat

Errusiako eta Txinako estatuburuak atzo bildu ziren, eta gaur beste bilera bat egin dute; oraingoan, Kremlineko San Jurgi aretoan. Errusiako Gobernuak jakinarazi duenez, lankidetza estrategikoari eta elkarreragin ekonomikoari buruzko dozena bat inguru dokumentu sinatu dituzte bi liderrek. Izan ere, aliatu geopolitikoak eta bazkide estrategikoak dira. Eta, bezperan bezala, gaur ere hizpide izan dute Txinak Ukrainako gatazka konponbidean jartzeko aurkeztutako egitasmoa. Batzarraren ondoko agerraldian Kremlineko buruak nabarmendu duenez, Pekinek aurkeztutako planaren «puntu askok» bat egiten dute «Errusiaren ikuspegiarekin», eta iruditzen zaio «puntu horietako asko» direla «Mendebaldean eta Kieven ezartzeko modukoak».

Txinak otsail amaieran plazaratutako hamabi puntuko dokumentuak eskatzen du, besteak beste, herrialde guztien subiranotasuna eta lurralde batasuna errespetatzeko, estatuen «segurtasun kezka zilegiak» kontuan hartzeko, zigor ekonomikoak baztertzeko eta areagotze militarra eragozteko. Gainera, su eten bat eskatu die aldeei, eta bake elkarrizketei berriro heltzeko baldintzak eta plataformak sortzeko adierazi dio nazioarteari. Txinako hedabideek gaur jaso dutenez, Xik atzo esan zion Putini «herrialde gehienek» nahi dutela gatazkaren «tentsioa murriztea», eta esan du gaurko agerraldian Txinaren jarrera «inpartziala» dela. Etxe Zuriaren arabera, su eten bat gertatzeko, Errusiak, aurrena, tropak atera beharko lituzke Ukrainatik.

Oro har Mendebaldeak ez bezala, Kievek aukera bat eman dio Txinak Ukrainako gatazka konponbidean jartzeko planteatutako «bake egitasmoari». Washingtonek eta Bruselak hoztasunez hartu dute, eta, Xik eta Vladimir Putin Errusiako presidenteak atzo Moskun egindako bileraren ondoren, Antony Blinken AEBetako Estatu idazkariak Pekini leporatu zion aurkeztutako planarekin «babes diplomatikoa» ematea Kremlini.

Ikusi gehiago: Xik adierazi dio Putini «antzeko helburuak» dituztela

Kiev ez da tonu horretan hitz egiten ari. Verestxuki iruditzen zaio Txina «modu orekatuan eta pragmatismoz» jokatzen ari dela. «Ez dut uste Xiren asmoa denik konfrontazio ireki bat edukitzea Mendebaldearekin, era horretan Errusiarekin duen lankidetza errazteko. Pekinek ez du arriskatzerik nahi, zigor ekonomikorik eta tirabira gehiagorik izan ez dadin». Azken asteetan hurbiltze bat egon da Pekinen eta Kieven artean. Joan den astean, esaterako, Qin Gang Txinako Atzerri ministroak Dmitro Kuleba Ukrainako bere homologoarekin hitz egin zuen, telefonoz. Pekinen esanetan, Kulebari adierazi zioten Txinak «jarrera objektiboa» eduki duela Ukrainako auzian, eta «bakea sustatzeko» konpromisoa duela. Kulebak Twitterren idatzi zuen «lurralde batasunaren printzipioaren garrantzia» izan zutela eztabaidagai.

Ikusi gehiago: Mendebaldearentzat, Txinak Ukrainarako eginiko proposamenak ez du sinesgarritasunik

Eta Txinaren eta Errusiaren arteko harremanarekin lotuta, NATO Ipar Atlantikoko Itunaren Erakundeko idazkari nagusi Jens Stoltenbergek gaur adierazi duenez, ikusi dituzte «zantzu batzuk» adierazten dutenak Errusiak eskatu diola Txinari armak emateko. Mendebaldea esaten ari da azken asteetan Txinak mahai gainean duela Errusia militarki laguntzeko aukera, baina, Josep Borrell Europako Batasuneko diplomaziaburuak atzo esan zuenez, ez dago ebidentziarik esateko Pekin ari zaiola Moskuri modu horretan laguntzen. Txinaren egitasmoaren harira, bestalde, Mendebaldeko aliantza militarreko buruzagiak nabarmendu du Ukrainari dagokiola irtenbide bakezale baterako «baldintzak» jartzea.

Kishida eta Zelenski

Fumio Kishida Japoniako lehen ministroa Kievera joan da, han Zelenskirekin biltzeko. Hori jakinarazi dute Japoniako hedabideek. Bisita ez zegoen aurreikusita, eta, hain zuzen, Txinako estatuburua Moskun dagoenean heldu da. Kishidak urtarrilean adierazi zuen Kievera joango zela horretarako baldintzak «egokiak» balira. Japoniak du orain G7koen presidentetza, eta maiatzean goi bilera bat egingo dute Hiroshiman (Japonia). Munduko herrialde industrializatuenen taldeko liderren artean, Kishida zen Zelenskirekin batzartu gabe zegoen bakarra.

Bestalde, NBE Nazio Batuen Erakundearen Segurtasun Kontseiluaren bilera informal bat egin asmo du Errusiak apiril hasieran, Errusiara deportatutako adingabe ukrainarren «benetako egoeraz» hitz egiteko. Associated Press berri agentziak kaleratu duenez, Errusiak NBEn duen enbaxadore Vassili Nebenziak atzo egindako agerraldi batean azpimarratu zuen bilera hori planteatua zutela NZA Nazioarteko Zigor Auzitegiak Putin haurrak deportatzea egotzita atxilotzeko eskatu aurretik. Aurreko ostiralean egin zuen eskaera Hagak. Nebenziaren esanetan, adingabe ukrainarrak Errusiara deportatu dituzte azkeneko hilabeteetan, hain zuzen, jarduera militarrak eragin dezakeen arriskua «eragotzi» nahi dietelako.


Saretzen proiektua jarri dute abian EITBk eta TOKIKOMek

EITBk eta TOKIKOM tokiko komunikabideen sareak Saretzen proiektua jarri dute abian, elkarrekin datu kazetaritza jorratu eta datuok modu bateratuan kudeatu eta ustiatzeko. Egitasmoaren helburua da datu kazetaritza elkarrekin eta elkarlanean lantzea, BBCren eta Erresuma Batuko dozenaka tokiko hedabideren Local News Partnership ereduari jarraituz.

Azaroaren 29an, asteartean, kaleratuko da elkarlan honen lehen emaitza EITBren eta TOKIKOMen medioetan. Hego Euskal Herriko demografia aztertuko dute, eta gai

zehatz hori landuko dute bai EITBko eta bai TOKIKOMeko medioek, nork bere esparruari, ezaugarriei eta eremuari egokituta.

Zehazki, 2001-2021 urte bitarteko Hego Euskal Herriko demografia datuak landuko dituzte, Eustat eta Nastat iturri hartuta. Azken 20 urteotako populazioaren bilakaera

aztertzeaz gain, gizartearen erradiografia egingo dute, biztanle kopuruari, zaharkitzen doan gizarteari eta jaiotza-tasari erreparatuta. Eskualdez eskualde emandako

fenomenoetan jarriko dute arreta, eta udalerriak ere aztergai izango dituzte, datuak eskualde, hiri zein herrietako errealitateetatik aztertuta. Hain juxtu ere, hori izango da

Saretzen proiektuaren ezaugarri nagusia: datuak modu bateratuan bildu ondoren, horien lanketa zehatza hedabide bakoitzaren esparrura egokituko da.

Lankidetza-hitzarmena, elkarlan eredua lantzeko

EITBk eta TOKIKOMek sinatutako lankidetza akordioaren emaitza da Saretzen, eta aliantza horri jarraituz, asmoa da aurrerantzean beste hainbat tematika ere elkarlanean lantzea.

Hain zuzen ere, euskal esparru komunikatiboa garatzea eta trinkotzea da sinatutako hitzarmenaren xedea, biztanlegoaren informazio beharrizanak asetzeko eta, bide horretan, tokiko eta nazio esparruko komunikabideen arteko elkarlan eredu bat lantzeko.

Euskaraz sortutako kalitatezko eduki lehiakorrekin Euskal Herriko agendan eragitea ere helburutzat jo du akordioak eta, horri lotuta, eraginkorrak izateko aldaketa teknologikoak eskaintzen dituen aukerak aztertzea eta baliatzea, besteak beste, honako alorretan: formazioa, Internet bidezko telebista, datu kazetaritzaren lanketa eta dataren ustiapen egokia eta bateratua…

Etorkizuneko ikus-entzunezko ereduaren inguruko hausnarketaren erronkaere jasotzen du EITBren eta TOKIKOM sarearen arteko hitzarmen berriak.

TOKIKOM euskarazko 76 toki komunikabidek osatutako sarea da. 2012an sortu zen eta ondoko zeregin hauek ditu: toki komunikabideen solaskidetza bateratua beste eragile publiko zein pribatuen aurrean; jarduera esparru komunen kudeaketa: publizitatea, presentzia digitala, kudeaketa, erosketak...; eta sektorearen garapena eta hedapena errazteko konbergentzia estrategiak diseinatzea. Gaur egun, 28 bazkide ditu, orotara 76 komunikabide kudeatzen dituztenak, euskarri guztietan: papera, irratia, telebista eta digitala.

EITB hedabideak dituen ikus-entzunezko talde publikoa da Euskadin. Zerbitzu publiko honen helburua da euskal gizartearen eskaerei erantzutea, informazio, dibulgazio eta entretenimenduko ikus-entzunezko eskaintza anitz, erakargarri eta kalitatezkoarekin, euskal kultura eta hizkuntza sustatuz eta egungo ikus-entzunezko ekosisteman euskara normalizatzen, erabiltzen eta hedatzen lagunduz.

Local News Partnership egitasmoa

2021eko azaroan Komunitatea Josten jardunaldiak antolatu zituen TOKIKOMek, TOKIKOM sari banaketari lotuta, eta hainbat kasu praktiko aurkeztu zituzten bertan,

tartean orain oinarri bezala hartutako Local News Partnership proiektua. BBCren eta Erresuma Batuko dozenaka tokiko hedabideren artean osatutako proiektua da Local

News Partnership, Matthew Barraclough egitasmoaren zuzendariak jardunaldiotan azaldu zuenez.


Common voice: Teknologiari euskaraz irakasteko auzolan digitala


Ekonomia da noski! Zer izanen da bestela?

Plaza publikoan noizean behin entzuten diren hizketaldiak, Erromatar inperioaren hirietako plazetan aritzen ziren predikari kristauekin antz handia dute. Honek nire ustez, ez lituzke estali edo baztertu behar zenbait arazoen inguruan hitz hauetan jasotzen diren gogoetak, azalpenak eta batzutan ere, egitateak.

Horregatik, inor ez da harrituko esaten badut, espazio publikoa gisa ezagutzen dugun abstrakzio hori, bere izaera sinbolikoan eta materialean gorpuzten eta gauzatzen duela, erditu dutenen pertsonen pentsamoldea eta noski, hauen joera ideologikoa; izan hau ezkertiarra, eskuinekoa edota zentro-muturrekoa. Izugarrizko ondorioak eragiten dituen konstrukzio politikoa da urbanismoa, baino baita ere, ingurune fisikoa eta soziala irudikatzeko, sortzeko, murrizteko eta kontrolatzeko ezinbesteko tresna garrantzitsua eta eraginkorra.

Itxuraz neutroa edo zientifikoa den elementu gisa aurkezten den fenomenoa izanik, jende arruntaren ezagutzatik ihes egiten du eta aditu, teknikari, arkitekto edo funtzionarioen ardura esklusiboa dela pentsatzen dugu. Guztiok onartu egin dugun balizko naturalizazio hori, benetako edukia gardentasunez hausnartzea eta ulertzea eragozten digu. Jende guztia modu sinplean uler dezan, gaur egun gure udala, aldundiek eta beste hainbat erakundeek bultzatu eta bultzatzen duten hiri-herri eredua eta espazio publikoaren antolamendua eta ekoizpenaren izaera kasu gehienetan, botere politikoa eta klase posizio zehatz bat duten gizon zuriek irudikatu, asmatu eta gauzatzen dutela berretsi nahi dut. Aspalditik gainera. Hayek, Chicago Boys edo J.J Imaz eta doktrina neolibeberal harrapakarienen tesiak de facto gauzatzeko, tresna eraginkorrena eta sotilena da espazio publikoa. Batez ere, bizitzen ditugun eta bizitzarako diren lekuak deusezteko, birpentsatzeko eta eraberritzeko duen gaitasuna eta ahalmenagatik.

Bizi garen herri hau urte luzez ezagutu duen eraldaketaren prozesu historikoa, politikoa, ekonomikoa eta soziala ulertu eta argitzea beharrezkoa dugu, gaur egun zer den eta zer egin duten jakiteko. Agian, istorio deseroso guzti hauek, lotura estua dute bertako agintariek bultzatu nahi izan duten egitasmo ideologikoarekin. Nahiz eta hau zein den, lau haizetara ez igorri. Halare, erabaki politiko zehatz bat hartzen denean, aukeran katalogo zabal bat duzunean, nahiz eta hutsala dirudien gai baten inguruan izan, ez da denbora jakin batean gertatzen den zorigaiztoko istripu isolatua. Zure hautesle eta bizilagunentzat hiri-altzari edo eserleku publiko egokiena zein den erabakitzeko orduan, B ordez, H aukeraren alde egiten duzunean adibidez. Horregatik etsaitasunezko arkitekturaren (unfriendly architecture) aldeko hautua egiten duzunean, zure pentsamoldearen lurralde garrantzitsu bat biluztu egiten da guztion aurrean.

Nire ustez, hirigintza eta gizartea egituratzeko asmoa duen eredu honek, duela hamarkada batzuk hasi zen gure herrian. Eta gaur egun jarraitzen du oraindik ere bide berdinetik, jatorrian zituen helburuak bere horretan jarraitzen dutelarik. Ezagutza boterea bada, ez da kasualitatea 14.000 metro karratuko azalera duten Andoaingo hiru plaza garrantzitsuenen (Goiko Plaza, Nafarroa Plaza eta Zumea Plaza) eraberritze eta eraikitze lanetan, antzeko berezitasun eta ezaugarriekin topo egitea. Plaza gogorren ereduaren adierazle argiak dira hiru adibide hauek. Eskuliburuko hiridiseinu mota honen lekukoak izan dira ere Espainiar Estatuko eta Euskal Herriko herri eta hiri ugari. Hauen biktimak nola ez, beti dira Marc Augék izendatu zituen ez-leku horietan bizi eta sufritzen duten gizakiak. Carlos Colón kazetariak 2016an Diario de Sevilla-n argitaratutako “Plaza gogorrak, beraien aurpegiak bezalaxe” artikuluan aipatzen zuen moduan: Sevillako Arma eta Santa Justa plaza gogorrak, herritarrak izorratzeko, deskokatzeko, txikitzeko eta babesgabetasun hondatzaile eta kiskalgarri Kafkiano batean zeharkatzen dituzten intsektu bihurtzeko diseinatu ziren. Justizia poetikoak maskararik gabe biluzik utz dezake iruzur egiten duenaren aurpegia, baina ez ditu ebazten hedatuegiak dauden eta bizi dugun espazioa itxuraldatzen duten praktikak. Hutsa(la)ren eta hormigoiaren kultura, hegemonikoetan bilakatzen dituztenak eta elkarrekintza, elkarrataratzea eta elkarrizketa soziala ezabatzen dutenak.

Izaskun Chinchillak “La ciudad de los cuidados” (2020) ikerketa liburuan azaltzen duen lez, “politika urbanistiko hauek, arkitektoen eta gizartearen arteko distantzia areagotzen dute, paisaia koloretsuak eta askotariko banderak sortu ahal izateko aukerak desagerraraziz". Ikerlari sozial eta antropologo gehienek bat datoz Chinchillarekin, fenomeno hauen genesia eta hedapenaren hasiera zehazterakoan. 1980. hamarkadan, Bartzelonako hirian hasiko da gorpuzten plaza gogorren doktrina. 1992. urteko Olinpiadei begira hain justu, hiriaren eraberritze eta gentrifikazio prozesua martxan jarri zenean. Hiria, nazioarteko merkatu turistikoaren rankignaren goi postuetan kokatzea zen helburua. PSUCeko kidea izandako Orhiol Bórigas arkitektoak, Bartzelonako Udalaren Hirigintza Ordezkaritzatik bideratu zuen Hiri Antolamendu Plan Orokorraren Arauak zehazten zuten ardatz nagusienak. Ignasí Sòla-Morales, Bartzelonako Unibertsitateko arkitekto eta katedraduna izango da hiri-garapenaren eredu hori, teorikoki elikatu, hauspotu, arrazoitu eta bidezkotuko duena.

Chinchillak, plaza gogorren kulturaren sorburu den hiri-diseinu mota horren ezaugarri nagusiak azaltzen ditu: “Eremu publikoan dauden lur sail handiak eta zabalak urbanizatzeko irtenbide merkeak eta integralak dira lehenesten direnak. Lurzorua, normalean granitozkoak edo hormigoizkoak dira, landare edo zuhaitz eskasekin eta gehienak, bertan egoteko banku eta hirialtzari gutxiekin”. Ez zaizue ezaguna egiten Izaskunek aipatzen duena? 1980ko hamarkadetik gaur arte, plaza gogorren eta arkitektura erasokorraren lekua eta laborategia izan da Andoaingo herria.

Hirigintzaren eta generoaren teoria feministek, zabaldu dute hiriari begiratzeko, ulertzeko, pentsatzeko eta sortzeko moduei buruzko ildo kritikoaren bideak. Batez ere eraikuntza mota hauek, bertan bizi diren pertsonen eguneroko bizitzan duten eragin kaltegarriengatik. Pentsalari feministek, hiri-ikuspegia errotik zalantzan jarri egin dute. Homogeneoa baita genero maskulinoak, heteropatriarkalak eta ekoizpen-eragileak duten ikuspegia, bizitza esperientziak aldebakarreko begiradetatik ulertu eta hausnartzerakoan. Hiriaren morfologia ezberdinek gure gorputzak zeharkatzen duten moduak, beste gorputz ezberdinekin elkartzeko aukera eta beharra bultzatzen edo eragozten dute. Giza harremanetarako aukerak, ulermena, gatazka edo gorputz horien bateratze eta ahalduntze prozesuak, ahuldu edo ahalbideratzen ditu, gizarte-dimentsio askoz ere zabalagoa eta eraldatzaileagoa sortzeko kontingentziari ateak irekiz.

Horregatik uste dut, Andoaingo toponimian berezko identitatea ez duen eta bere ezizenez izendatzen dugun espigoi madarikatu hori, hiri-plangintzaren arduradunen fikziozko planoen eta adineko, adingabe eta adin ertaineko pertsonen artean dagoen distantzia unibertsala irudikatzen duela modu argian. Jendeak seguruenik, ezer gutxi daki kota, HAPO, eskala eta hirigintzaren arauei buruz. Alta, umeak eta adinekoak ondo dakite, ibaien elkargunean dagoen eremu hori ez dela batere atsegina beraientzat; arriskutsua eta bortitza agertzen baita beraien aurrean. Baino gai honi buruz eta beste batzuen inguruan, prozesuan, idazten, ikasten, ikertzen, pentsatzen, ezeztatzen, ezabatzen, baieztatzen eta berridazten nabilen eta zehaztugabeko egunen batean, hiru ataletan banatuta argia ikusiko duen lan zabal eta luzean hobeto landu eta sakontzeko aukera izango dut eta zuek, nahi izan ezkero, irakurtzeko. Andoaingo hiru zaldiko apokaliptikoak izango da trilogia honen izenburua. Laugarrena, nire ondoan egonen da badezpada.


Azkoitiko Udalak diploma bana eman die gidabaimena euskaraz atera duten 43 herritarri

Azkoitiko Udalarekin elkarlanean Etxaniz Autoeskolak gidabaimena euskaraz ateratzeko zerbitzua eskaintzen du 2010etik

Azkoitian aurten gidabaimena euskaraz atera dutenak Azkoitiko Euskara zinegotzi Nekane Larrañagarekin eta Etxaniz Autoeskolako Uxoa Aizpururekin. Aurten gidabaimena atera duten 43 herritarri diploma bana banatu die Azkoitiko Udalak, era horretan euskararen erabilera saritu nahi izan die udalak. Gidabaimena euskaraz ateratzeko zerbitzua 2010. urtetik eskaintzen du Azkoitiko Etxaniz Autoeskolak, udalarekin elkarlanean. Diplomak Nekane Larrañaga Azkoitiko Euskara zinegotziak eta Uxoa Aizpuru Etxaniz Autoeskolako zuzendariak banatu dituzte. Era berean, Larrañagak gidabaimena euskaraz atera duten herritarrak zoriondu ditu, eta autoeskolako arduradunei eskerrak eman dizkie azken bost urteotan egindako lanagatik. Horrez gain, diploma jaso dutenen artean hiru afari zozkatu dituzte, eta Aitor Andreu, Joakin Isuskiza eta Ander Irureta izan dira irabazleak. 2010etik aurten artean 172 lagunek atera dute euskaraz gidabaimena Azkoitiko autoeskolan.


Daft Punk: Errautsetatik elektronikara

28 urte ostean, agur esan digu Daft Punkek. Punk barregarria egitetik musika elektronikoaren eszena aldatzera iritsi ziren. Ainhoa Vitoriak bikoteari buruzko anekdotak eta bitxikeriak bildu ditu.

28 urteko ibilbideak hit handi eta kontzertu gogoangarri asko utzi dizkigu. Daft Punken agurrak ezustean harrapatu gaitu; Discovery diskoak 20 urte bete dituen urtean bukatu da Daft Punk aroa eta guk ere gure omenaldia egin nahi izan diogu bikoteari.

Play zerrenda:

1. Daft Punk - Get Lucky Instrumentala

2. Daft Punk - Around the World

3. Daft Punk - One More Time

4. Daft Punk - Harder Better Faster Stronger

5. Kanye West - Stronger

6. Daft Punk - Robot Rock

7. Daft Punk - Give life back to music

8. Daft Punk - Giorgio By Moroder

9. Daft Punk ft. Panda Bear - Doin' it right

10. Daft Punk ft Julian Casablancas - Instant Crush

11. Daft Punk ft Pharrell Williams - Lose Yourself to Dance

12. Daft Pnk ft Nile Rodgers eta Pharrel Williams - Get Lucky


Top Market azoka egingo dute igandean Da tabernan

Askotariko postuak jarriko dituzte igandean Da tabernan, 11:00etatik 15:00etara. Mr. Soto eta House One disko jartzaileek girotuko dute azoka.

Igandean, martxoak 5, inguruko hainbat sortzailek zein saltzailek bat eginda, Top Market azoka egingo dute Da tabernaren atarian. 11:00etatik 15:00etara bitartean egongo da zabalik, eta herritarrek askotariko produktuak aurkituko dituzte han salgai: bigarren eskuko arropa, dekorazio osagarriak, zeramika...

Guztira zortzi saltzailek jarriko dituzte postuak Da tabernaren atarian, eta honako hauek izango dira: Aizterri Home, Kiribil Zeramika, Holy Mari Vintage, Axun Ringana, Egurrezko Kattagorrixek, Leire Arenas, Endreda Makina eta Oninpintage. Azoka girotzen, gainera, Mr. Soto eta House One disko jartzaile azpeitiarrak arituko dira.


Hector Olabegogeaskoetxea: "Zahar-egoitzak etxeetara hurbildu nahi ditugu"

Mondragon Korporaziotik sortutako kooperatiba berria da Bihar eta adineko pertsonei nahiz menpekotasuna dutenei zaintza zerbitzu integrala eskainiko die etxean. Proiektu berri horren zuzendari nagusia da Hector Olabegogeaskoetxea.

Mondragon Korporaziotik sortutako iniziatiba berria da Bihar Kooperatiba eta haren helburua da pertsona nagusiei eta menpekotasuna dutenei soluzio integrala ematea etxean bertan. Proiektu berri horren zuzendari nagusia da Hector Olabegogeaskoetxea eibartarra. Azken urteetan Irizar E-mobility zuzentzen aritu ostean Korporaziora batzea erabaki zuela dio, erronka berriei heltzeko.

Zer da Bihar Kooperatiba?

Mondragon Korporaziotik sortu den proiektua da eta kooperatiba nahiz dibisio ezberdinen elkarlana du oinarri. Gure helburua da mendekotasuna duten pertsonei eta pertsona nagusiei zerbitzu integrala eskaintzea, baina etxean. Joan den egubakoitzean aurkeztu genuen eta dagoeneko martxan gaude.

Ze beharri erantzuteko sortu duzue Bihar?

Datuak hor daude. Gaur egun, Euskadiko populazioaren %22k 65 urte edo gehiago ditu eta hemendik 18 urtera %33 izatea aurreikusten da. Adin-talde horren %95ek dio etxean gelditu nahi duela, eta hori kontuan hartuta hasi ginen proiektu honekin. Behar asko suertatzen dira eta guk nahi duguna da erantzun integrala ematea. Behar ezberdinak egongo dira eta guztiei erantzuna ematen saiatuko gara. Batzuetan, erresidentziak urruneko zerbait direla pentsatzen da. Guk kontrakoa egin nahi dugu: gerturatu eta zerbitzu hori etxeetan eskaini.

Zaintza etxeetara zabaldu nahi duzuela diozu, baina nola?

Momentuz, hiru atal nagusi ditugu: alde batetik, Bihar Help daukagu. Doako zerbitzua da eta bertara deituta duen beharraren arabera dituen aukerak azalduko zaizkio deitzen duenari, Biharren zerbitzuak saldu barik; Bihar Home deritzona ere badaukagu, eta hori etxeko zaintza da. GSR da elkarlanean arituko garen kooperatiba horietako bat eta bertako profesionalak arduratuko dira balorazioak egin eta zainketaz. Guretzat sekulakoa da zaintzan urte askotako esperientzia duten pertsonak eta kasu bakoitzean zer egin daitekeen dakiten profesionalak izatea; azkenik, Bihar Shop daukagu. Denda horretan Gerodan deitzen den Azpeitiko kooperatibarekin egin dugu elkarlana; izan ere, adineko zentroetako produktuen hornitzaileak dira. Gure dendarako zenbait produktu aukeratu ditugu, erabiltzaileentzat interesgarriak izan daitezkeenak, eta jendeari eskaintzen dizkiegu.

Teknologiaren erabilera ere bada zuen proiektuaren gakoetako bat.

Zenbait arlotan sartuko dugu. Adibidez, hilabete batzuk barru aplikazio bat sartzea da asmoa Bihar Home-n. Zaintzailea, familia eta gu harremanetan egongo gara aplikazio horrekin. Azkenean, ulertzen dugu pertsona bat zaintzeko lantalde bat egongo dela. Hortaz, bertan idatzi daiteke, esaterako, menpeko pertsona horrek nola egin duen lo, familiako kideak nola aurkitu duen bisitan joan denean... Hori guztia gordeta geratzen da eta aukera pila ditu. Bestalde, telebistari lotuta, probak egiten ari gara. Adineko askori konpainia egiten die telebistak eta asmoa da horiei errutina markatzeko jakinarazpenak botatzea: botika hartzea gogoraraziz, kalera irteteko proposamena eginez... Indukzio-plaka adimentsua ere eskainiko dugu; ahotsaren bitartez kontrolatzen da. Itsuentzat pentsatuta dago, baina menpekotasuna duenarentzat ere errazagoa da, agian, ahotsarekin kontrolatzea plaka.

"Garrantzitsua da jendeak dioena entzutea eta eurengandik ikastea"

Aipatutakoak martxan jartzeko datarik baduzue?

Mondragon Unibertsitatean lehenengo probak egin ditugu eta feedbacka edukitzen oraintxe hasi gara Aretxabaletako erresidentzian autonomia handiagoa duten pertsonekin. Guk egiten duguna ondo egin nahi dugu, eta probak egiten jarraitzea da asmoa. Litekeena da urte amaieran sartzea etxeetan.

Bihar izenak zeri egiten dio erreferentzia?

Guk gaur zaintzen zaitugu, bihar hobea edukitzeko. Adinekoei "bihar" esanda, askotan, ez dute bihar hori ikusten. Nik gaur zainduko zaitut, baina zure bihar eta etorkizun horretan ari naiz pentsatzen. Gaur lagunduko dizut, bihar heltzeko.

Laguntza eskatzea kosta egiten da?

Orokorrean, ezjakintasun handia dago arlo honetan eta menpeko pertsonen bat gertu dugunean ez dakigu nora joan. Gainera, uste dut Euskal Herrian eta, batez ere, Gipuzkoan etxetik kanpo laguntza eske joaten garenean berandu izaten dela, askotan, eta pertsonak menpekotasun handia duten gradu batean egoten direla. Etxekook saiatzen gara ahalik eta hoberena egiten, baina ez da ezer gertatzen kanpora joan eta laguntza eskatzeagatik. Aurrerapauso hori eman behar dugu.

Familian menpekotasun egoera duenari zer gomendatuko zenioke?

Bihar Help-era deitzea; ze aukera dituen azalduko zaio. Pertsona bakoitza ezberdina da, egoera ere bai, eta bertan emandako argibideak jarraitzea gomendatzen diot. Oinarri bat izaten laguntzen du eta proposatutako aukeretatik erabaki onena hartu ahal izango du.

Udan hasi zineten proiektuarekin, bezeroak ere badituzue; nolakoa izan da erantzuna?

Bezeroek erantzun beharko lukete, baina feedbacka positiboa izan da. Guretzat oso garrantzitsua da jendeak esaten duena entzutea eta eurengandik ikastea. Azkenean, pertsona eta familia bakoitza ezberdina da. Pausoz pauso hasi gara, baina epe luzerako apustua da.

Epe luzerako apustua dela diozu. EAEn zabiltzate, momentuz; mugak zabaltzeko asmorik baduzue?

Esandako gauza guztiak martxan jarri eta ondo menperatu behar ditugu. Oinarri bat hartzen dugunean, Estatuko beste erkidegoetara zabaltzea da asmoa, baita Iparraldera ere; azkenean, beste herrialde bat da eta beste legedi batzuk dituzte, baina hasi gara Iparraldeko merkatua ikusten eta aztertzen. Hala ere, orain, hemen gaude zentratuta.


Bortzirietako IKA euskaltegiak 2022-23 ikasturterako bigarren matrikulazio-kanpaina abiatu du

Irailean egin zuten lehen kanpaina, eta ikasturtearen erdia pasata, berriz ere euskaltegian izena emateko epea ireki dute Bortzirietako IKA Euskaltegian. Hala, oraindik izena eman ez duenak aukera izanen du urtarrilaren 16tik otsailaren 17ra arte egiteko.


Zukan

Zukan trio hirukoteak Soinuzko begiradak izeneko diska berriaren aurkezpen kontzertua eskainiko du apirilaren 5ean, Oxford aretoan, 19:00etan.


Maurizia, Damien eta besteak

ELEKETA – Iritzia

Aines Hariztoi

Hilabete batez Baionan Maurizia okupatu duten bederatzi gazteak kanporatuak izan dira. Urteak abandonatua egon den jabetza publikoko eraikina berriz hutsa da, eta bederatziak, berriz etxegabe.

Ber garaian Hazparneko supermerkatu batean lanean ari zen gazte baten lekukotasuna irakurtzen ahal zen Sud Ouest egunkarian. Damienek, nahiz eta kontratu mugagabea ukan, SMICarekin soilik ez du alokairurik aurkitu. Kanpoan lo egin behar izan du, autoan edo komun publikoetan. Azkenean, dimisioa eman eta Bandolera (Okzitania) itzuli da, aitaren etxera.

Beste hainbat egoera aipatzen ahal nituzke. Prekaritatean direnak, bikotekiderik, adiskiderik, seniderik, paperik edo sarerik gabe daudenak. Aipa ditzaket turismo edo laborantza arloko sasoilariak. Aterpetze eskaintzarik gabe, postu asko ez dira beteak.

Higiezin merkatua zorabiatu dela, Euskal Herria salgai dela jakin badakigu. Merkatua doitzeko premia dagoela ere, alta ez dut uste borondate politikoa aski denik. Bigarren etxebizitzen gaineko zergak, etxebizitza turistikoen eta urteko alokairuen mugatzeak ez dute dena konponduko.

Europan etxebizitzari doakion esfortzu-tasak ez luke %30 gainditu behar. Erran nahi du aterpetzeko gastuek ez dutela etxeko etekinen herena gainditu behar. Beste palanka garrantzitsu bat dago, beraz; hau da, lansarien emendaketa. Erabaki hori nagusien esku dago. Langile eskasa deitoratu ordez, horien erakartzeko manerei gogoetatzeko premia dute. Langile orori Maslow piramidearen funtsezko beharkizunak bermatzeko: behar fisiologikoak (jan, lo egin, jantzi, ikuzi) eta segurtasuna (etxea, egonkortasuna).


Kautelazko neurriekin aske utzi dute Bilbon ustez bikotekide ohiari eraso dion gizonezkoa

Ertzaintzak ikerketa lerro berriak zabaldu ditu auzian. Bien bitartean, biktima ospitalean dago oraindik.

Bilboko epaitegian deklaratu ostean, ostegunean emazte ohiaren aurkako indarkeria-delitu batekin zerikusia duelakoan Bilbon atxilotutako gizona aske geratu da kautelazko neurriekin, Eusko Jaurlaritzako Segurtasun Sailak ohar baten bidez jakinarazi duenez.

Ostegun arratsaldean, Bilboko Deustu auzoan, emakume bat larri zauritu zuten. Ertzaintzak erasoa argitzeko asmoz ikerketa ildo berriak ireki ditu.

Gertakarien lekuan jasotako lehen informazioen eta zantzuen ondorioz, susmagarria atxilotu zuten. Hala ere, ondoren egindako ikerketen ondorioz, Ertzaintzak beste ikerketa lerro bat zabaldu du gertatutakoari buruz.

Zauritutako emakumeak Gurutzetako Ospitalean jarraitzen du.


Kanariek migrazio krisi betean jarraitzen dute

Asteazken gauaz geroztik, salbamendu taldeek beste sei erreskate egin dituzte. Ehunka migratzaile iritsi dira uharteetara, eta gobernuz kanpoko erakundeek salatu dute giza eskubideak urratu dituztela. Jone Bastida Alzuru BERRIAren berriemaile bereziaren bideo analisia.

Migrazio krisia lehertu da Kanarietan. Urtea hasi zenetik, Afrikatik 20.000 lagun baino gehiago iritsi dira bertara, sorterriko egoerak ihes egitera behartuta, eta gehienak azken hilabeteetan heldu dira: urrian eta azaroan 12.000 etorkin erregistratu dituzte. Itsasoko bide horri ekitea ez da erabaki makala; izan ere, zeharkaldi hori migrazio ibilbiderik hilgarrienetako bat da. Asteotan ere jazo dira ezbeharrak: joan den asteko asteartean zortzi pertsona hil ziren Lanzaroten izandako hondoratze batean. Gaualdean, beste bost erreskate egin dituzte, eta 169 pertsona lehorreratu.

Jone Bastida Alzuru BERRIAren berriemaile berezia han da egunotan. Arguineguineko portutik, bideo batean azaldu du zertan den migratzaileen egoera. Izan ere, kanpaleku bat eraiki zuten han, Lotsaren kanpalekua ere deitu diotena; hasiera batean, 400 etorkin hartzeko diseinatu zuten, baina 2.600 lagun ere pilatu dira kaiko lurretan gauak pasatzen. Igandean desegin zuten.

Txema Santana Kanarietako CEAR erakundeko teknikaria gertutik erreparatzen ari zaio azken hilabeteetan milaka migratzaile iritsi izanak uhartean sortu duen krisiari, eta arduratuta dago gertaerekin. Arguineguineko gunean giza eskubideak urratu dituztela salatu du BERRIAn, eta adierazi du funtsezkoa zela hura desegitea: «Hartutako arriskuek marra gorri guztiak zeharkatu dituzte», esan zuen.

Miren Koldobike Velasco Vazquez soziologoak hausnarketa sakona egin du uhartean piztu den krisiaren inguruan, eta hark ere baldintza lazgarriak salatu ditu. Uste du migrazio krisiak arrazismoa eta xenofobia areagotu dituela, eta politiketan bazterketa baino ez direla ari garatzen: «Indarkeria egoera bat da hau, eta giza eskubideak urratzen ari dira».


Udako azoka ekologikoak

Villabonako II. Azoka Ekologikoa.

10:00. Azokaren irekiera.

Goizean zehar. Gau Beltzerako kalabazak dekoratzeko tailerra.

12:00-14:00. Pintxo dastaketa Ama tabernako Javi Riveroren eskutik.

12:30. Iraia Cambra bakarlariaren musika emanaldia.


Zabalik dago bularreko minbiziaren aurkako I. lasterketan izen ematekoa

Aurreneko aldiz antolatu du Azkoitiko Ttipi Ttapa elkarteak bularreko minbiziaren kontrako I. lasterketa. Antolatzaileek umeen eta helduen lasterketak antolatu dituzte. Lehenengoan 7 eta 14 urte bitarteko haur eta gaztetxoek hartuko dute parte, eta horretarako, ibilbide ezberdinak egokituko dituzte. 7 urtera artekoentzat 400 metrokoa izango da, eta 7 eta 10 urte artekoentzat 800 metrokoa. 10 eta 14 urte bitartekoentzat 1.200 metrokoa egokituko dute. Umeen lasterketa arratsaldeko 17:00etan hasiko da, eta, helduena, ordubete beranduago, alegia, 18:00etan. Helduen ibilbidea 4 kilometrokoa izango da eta lasterketa oinez edo korrika egiteko aukera dago. Parte hartu nahi izanez gero, txikiek 3 euro ordaindu beharko dituzte, eta, helduek, 8 euro. Egunean bertan, berriz, 12 euro. Ttipi Ttapa taldea arduratu da lasterketa antolatzeaz eta bidelagun izan ditu Katxalin elkartea bera, Xeye Atletismo taldea, Gurutze Gorria eta Azkoitiko Udala.

Izen emateko aukerak Izen-ematea Azkoitiko udaletxean bertan egin daiteke. Izena emateko orria www.azkoitia.eus webgunean dago eskuragarri. Orria deskargatu, bete, eta ordainketa egin ostean, azkoitikolasterketasolidarioa@gmail.com helbidera bidali beharko da. Xehetasunak izen emate orrian bertan daude. Beste aukera da Torre Zuri erakusketa areto aurrean izen ematea, irailaren 21etik 25era, 17:00etatik 19:00etara bitartean.


Kontzertua

Emanaldia eskainiko du Andoaingo udal musika eskolako abesbatzak. Usarrabi abesbatzak ere parte hartuko du bertan.


Udalaren iritzia Auzitegi Gorenak Asier Nieblaren kasua dela eta eman duen epaiaren gainean

Jorge Segurado alkateak eta EH Bilduko Ainara de Miguelek eta PSE-EEko Hermenegildo Gonzalezek agerraldia egin dute udaletxean, Asier Nieblaren kasua dela eta Auzitegi Gorenak behin betiko epaiari buruzko iritzia azaltzeko asmoz.


Ibarrolaren basoa Omako beste pinudi batean margotu eta 2022ko udan zabalduko dute

Baso Margotuaren erreplika egiteko 27 kokapen desberdin aztertu ditu Aldundiak, baina azkenean alboan dagoen lursail bat aukeratu du, Oma haranean, Basobarri mendian.

Baso Margotua, Agustin Ibarrola artistak 80ko hamarkadan egindako artelana, alboko pinudi batean berriro margotuko dute, Oma haranean (Bizkaia). 2022ko udan zati bat zabalduko dute, eta 2023an osorik.

Baso Margotuak izango duen kokapen berria jakitera eman dute Unai Rementeria Bizkaiko ahaldun nagusiak eta Jose Ibarrola artistaren semeak. Hilabeteak eman dituzte kokalekua bilatzen, artelanaren pinuak zahar egin direlako, eta gaixotasunak jota daudelako.

Baso Margotuaren erreplika egiteko 27 kokapen desberdin aztertu ditu Aldundiak, baina azkenean alboan dagoen lursail bat aukeratu du, Oma haranean, Basobarri mendian.

Radiata pinu beste baso bat da, 13 hektarea ditu (egungoaren hirukoitza), "adinik onena" duten pinuekin, 30-35 urte artean, eta "osasun egoera onean". "Land art" obrari etorkizuna emateko "mihise" berria izango direla azpimarratu du Rementeriak.

2020ko otsailean Omako Basoaren erreplika bat egiteko egitasmoa iragarri zuen Aldundiak, Ibarrolaren pinuak hiltzen ari zirelako. Zuhaitz zaharrak dira, eta gainera, xingola marroia pinuen gaitzak jota daude. Ondorioz, bisitak amaitu eta basoa itxi behar izan zuten.

Rementeriak nabarmendu duenez, 100.000 bisitari har ditzakeen "kultura altxorra" da.

Proiektua Agustin Ibarrolaren familiaren "babesarekin" aurrera eramaten ari direla goraipatu du ahaldun nagusiak. Jose Ibarrola seme margolariak Euskal Herriko Unibertsitateko (EHU) Arte Ederretako Fakultatearen lantalde bat zuzenduko du, zuhaitzetan artelana errepikatzeko.

Rementeriaren ahotan, lursail berriaren morfologia "ezin hobea" da Ibarrolaren margolanak ulertzeko, horietako asko "elkarrizketan" ari direlako zuhaitz ezberdinetan. Gainera, azpiegitura eta sarbide berriak egitea ez da beharrezkoa izango, gaurkoek balio dutelako, zoriondu da ahaldun nagusia.

Foru Gobernuak milioi bat euro inbertituko ditu egitasmoan. 2022ko maiatzean margotzen hastea espero dute.

Jose Ibarrolak ez daki "transplante" edo "birkokapen" bezala definitu behar ote den, baina artelana modurik hoberenean "berridatziko" dute, aitaren "estiloa, modua eta forma" errespetatuz.


Galtzaundi aldizkariaren 30 urteez

Galtzaundi Euskara Taldearen Hitzez hitz tartean, Igor Agirrek, lehen aldiz egin duten Sormenetik Gurera egitasmoaren balorazioa egin du. Bestetik, gogora ekarri du Galtzaundi aldizkariak, asteazkenean, hilaren 26an, 30. urte betetzen dituela. Zero zenbakia argitaratu zela 30 urte dira. Horrez gain, mahai gainean jarri du Irunen udaltzain postuko hizkuntza eskakizunekin gertatu dena, eta Euskalgintzaren Kontseiluaren deiarekin bat eginez, larunbatean Bilbon, 11:00etan, egingo den elkarretaratzean parte hartzeko deia egin du.


Natura Ondarea Kontserbatzeko Lege proiektua onartu dute

Jaurlaritzaren arabera, berritasunetako bat da klima larrialdirako politiketan integratzen dela


Aurrekontu parte hartzaileen bigarren batzarra

Informazio gehiago, honako lotura honetan.


Ekinez jaialdiko bigarren eguna iruditan

Lehen egunean besteko indarrarekin bizi izan dute bigarrena. Bi guneetan jende mordoa ibili da, besteak beste, Txakurrak, Harria eta Kaleko Urdangak taldeak entzuten, eta beraien kantuak abesten.


Herri Eskolak egin zituzten igandean, kontrol sozialari buruz

Joan den igandean, Konstituzio Eguna zela eta, Herri Eskolak antolatu zituzten Buruntzaldeako Ikasle Abertzaleek. Hernaniko Kontrakantxa gaztetxean egin zituzten, eta «jaiegun arrotzean», hizpide izan zuten kontrol soziala. Zehazki, «hezkuntzan hartzen duen forma aztertu, eta horri aurre egiteko bitartekoak landu» zituzten ikasleek bertan, azaldu dutenez. 25 bat lagun elkartu ziren, guztira.


Goilurrak rallya ikusgai, bideoan

II. Goilurrak Basque Highlands Rallya jokatu da asteburuan, eta lehia ikusgai dago osorik bideoan, Erlo Telebistaren bidez.

Azkoitiko Errebueltie eta Lazkaoko Ikullu Razing eskuderiek antolatuta, II. Goilurrak Rallya izan da Urolako eta Goierriko errepideetan, joan den zapatutik igandera. Lasterketa osorik ikus daiteke bideoan, Erlo Telebistaren bidez. Josu Odriozola azkoitiarrak eta Maialen Arrue kazetariek egin dute probaren zuzeneko kontakizuna.

Rallyko azkarrenak Joseba Iraola eta Sheila Lafuente bizkaitarrak (Porsche 997 GT3) izan dira. Aitor Saizar eta Gorka Aginaga sailkatu dira bigarren postuan, eta Manuel Mora eta Ivan Bajo, hirugarren. Podiumaren atarian gelditu dira Ibon Beitia azkoitiarra eta Oihane Arizeta, laugarren tokian. Bosgarren postua ere azkoitiarrentzat izan da, Iraitz Olariagarentzat eta Mikel Madinabeitiarentzat. Guztira 44 taldek hasi zuten rallya zapatuan, eta 23k bukatu zuten igandean.


Portasol auzo ingurua girotuko dute asteburuan

Jairik ez da izango aurten ere, baina, keinu bat egite aldera, bost ekitaldi antolatu dituzte zapaturako eta domekarako: grafiti erakustaldia, edozein adinetakoendako lasterketa, mus txapelketa, artisau azoka eta omenaldia Luisa Castro auzotarrari.

Iaz bertan behera utzi behar izan zituzten jaiak Portasol auzoan, eta aurten ere ez dira izango. Dena den, "ez galtzeko asmoarekin" horien ordezko ekitaldiak antolatzeko ahalegina egin dute. "Egoera ez da normala, baina ekitalditxo batzuk izango dira, keinu bat egitearren", adierazi du Juani Fabianek, antolatzaile taldeko kideak.

Lasterketa zapatu eguerdian

Grafitiek aurten ere lekua izango dute auzoko hormetan. Iaz bost marraztu zituzten eta aurten beste hiru egingo dituzte: Solohandi kalean Jowon grafiti-egileak, Araba ibilbidean Esanek eta Loramendi kalean –Aliprox inguruan– MutikoKristal-ek. Bihar eta etzi, goiz partean, egongo dira lanean, eta auzotarrek bertatik bertara ikusteko aukera izango dute.

Aurreko urteetan arrakasta handia izan duen lasterketak ez du hutsik egingo. Bihar izango da (12:30), Bizkaia kalean, eta izena aurretik eman beharko dute euskaltegiaren aurrealdean (12:00) neska-mutikoek zein helduek. "Dortsalak eta dominak gertu ditugu; gertura daitezela gura duten guztiek", dio Fabianek.

Mus txapelketa ere jokatuko dute (16:00), Goiaran erretegiaren eta Azkena tabernaren inguruan.

Gozoki dendako Luisa

Artisau azokarekin esnatuko dira auzotarrak domekan. Bizkaia kalean jarriko dituzte postuak (10:30), hogei, eta han egongo dira eguerdira arte: "Norberak etxean egindakoek eta bigarren eskuko materialak izango dute lekua", azaldu du Fabianek. Eta, hain zuzen ere, Bizkaia kale horretan urte askoan gozoki denda izan zuen Luisa Castro omenduko dute, 13:30ean: "Auzoan inor ezaguna izan bada, Luisa da hori, haren gozoki dendatik pasatu ginelako gehienok. Eta hark beti izaten zuen irribarre bat guztiontzat". Horiez gain, barrakak ere izango dituzte neska-mutikoek egunotan, Gipuzkoa plazan.

Antolatzaileek badakite ekitaldi batzuen falta igarriko dutela auzotarrek: "Paella txapelketa, adibidez; horren eske daude hainbat. Baina ez da samurra izango hori kudeatzea, eta, hortaz, datorren urtean izan beharko du".


Dena prest, gaur arratsaldean San Pedro jaiei hasiera emateko

Gaur arratsaldean hasiko dira San Pedro jaiak txupinazioarekin batera, eta igande iluntzean amaituko dira.

Guztia prest dago herriko San Pedro jaiei hasiera emateko. Gaur arratsaldean hasiko dira festak txupinazoarekin, eta, aurreko urtean bezala, bertan egongo dira aurtengo denboraldian nabarmenduak izan diren herriko hainbat kirolari.

Hasteko, 17:30ean, Emakumeon* Etxeak antolatutako pala txapelketaren finalak jokatuko dira Odieta frontoian. Jarraian, 18:00etan, txupinazioa izango da herriko kirolarekin, eta, horren ondoren, 20:00etan igoko da bandera udaletxean, danbor-hotsen laguntzaz.

Ekitaldiz betetako egitaraua prestatu dute egunotarako; erraldoi eta buruhandien kalejira, dultzaineroak eta txarangak, kirol txapelketak eta dantzaldiak, besteak beste. Gainera, urtero lez, bihar su artifizialen ikuskizunaz gozatzeko aukera egongo da. Datozen egunetan egongo dira baita ere Zumaia Master Series zesta punta jaialdia, Puro Relajo musika taldearen kontzertua, kirol jarduera mordoa eta artisau azoka.

Asko dira ekitaldi hauek aurrera eramateko antolaketan parte hartu duten elkarteak; hori dela eta, Zumaiako Udalak eskerrak eman nahi izan dizkie "festen prestaketan parte hartu duten guztiei". Halaber, "festak guztiontzako espazio atsegin eta seguruak izan daitezen, eraso eta jarrera matxisten aurkako jarrera" hartzera deitu ditu udalak herritarrak. Eta horrekin batera, "kontsumo arduratsua" egiteko deia egin die herritar guztiei, "arduraz eta elkartasunez jokatuz, festez gozatzeko".

Egitaraua:

Gaur, ekainak 28

17:30 Odietan Emakumezkoen V. pala txapelketa finalak.

18:00 Udaletxe aurrean Txupinazoa eta jaien hasiera. Suziria denboraldi honetan nabarmendu diren herriko kirolariek jaurtiko dute. Erraldoi eta Buruhandien kalejira Tolosako Dultzaineroek lagunduta:

18:00 Ustekabe txarangaren kalejira.

18:30 Herri mailako esku pilota txapelketa finala.

18:45 Sagarbidetik sanpedroetako danborradaren irteera.

20:00 Udaletxean herriko bandera jasotzea.

21:30 Torreberrin danborradako kideen afaria.

Bihar, ekainak 29 / San Pedro eguna

09:00 Tolosako dultzaineroekin goiz soinua.

11:00 Prozesioa eta ondoren meza nagusia San Pedro abesbatzak abestua.

11:00-13:00 Torreberrin haurrentzat jolasak eta tailerrak.

11:30 Tolosako dultzaineroak kalejiran.

13:00 Joselontxos txarangaren kalejira.

13:00 Eusebio Gurrutxaga plazan Zumaiako Txistulari bandaren eta ZUMB Musika Bandaren kontzertua.

17:30 Odietan Herri mailako Pala txapelketa finala.

18:30 Joselontxos txarangaren kalejira.

18:30 Eusebio Gurrutxaga plazan herri kirolak.

19:00 Tolosako dultzaineroak kalejiran.

23:00 Su artifizialak Vulcano piroteknia etxearen eskutik Jarraian, Tolosako dultzaineroak kalejiran Arranplatik Eusebio Gurrutxaga plazara

Etzi, ekainak 30

19:00 Aitzuri frontoian Zumaia Master Series zesta punta jaialdia.

22:00 Eusebio Gurrutxaga plazan kontzertua Puro Relajo.

Uztailak 1, larunbata

10:00 Hogarrean Beheko Plaza/Udaberri billar txapelketaren finala.

12:00 Ondartxon Judo erakustaldia (Kodaore judo kluba). 1

6:00 ABE ligako beteranoen estropada.

18:00 Odietan haur antzerkia Antxo eta Pantxa.

19:00 Aitzuri frontoian Boxeo jaialdia.

20:00 Eusebio Gurrutxaga plazan Zumaiako Musika Bandarekin dantzaldia.

22:00 Amaia plazan Diskofesta.

Uztailak 2, igandea

11:00-14:00 + 17:00-20:00 Eusebio Gurrutxaga plazan artisau azoka.

12:30 Amaia plazan hasita Buztintxuriko erraldoien kalejira.


Langile antolakuntzaz, babesgabetasunari aurre egin

Urola Kostako Kontseilu Sozialistak antolatuta, 'Langile antolakuntzaz, babesgabetasunari aurre egin' saioa egingo da abenduaren 17an, Gurrutxaga plazako Gizarte zentroan. 18:00etan hasiko da.

Film labur bat emango da, eta ondoren hitzaldia izango da 'Grebaren bilakaera eta ikuskera langile mugimenduaren hiztorian' gaiaren inguruan. Amaitzeko, luntxa izango da.


Paredesek Munduko Txapelketako finala jokatuko du

Irene Paredesek Espainiako selekzioarekin jokatu duen finalerdia irabazi du Sueziaren aurka. 2-1 irabazi du Paredes legazpiarraren taldeak, eta ondorioz finalera sailkatu dira.

Abuztuaren 20an izango da finala, eta Australia edo Ingalaterraren aurka izango da lehia. Bihar jakingo dute zein izango den haien aurkaria.


Ostiraletik aurrera ospatuko dira inauteriak Zumaian

Ostiralean hasiko dira festak Musika eta Dantza Eskolaren jaialdiarekin eta Pirritx, Porriotx eta Marimototsen emanaldiekin bukatuko dira astelehenean.

Garaiko goibeltasuna atzean utzi eta mozorroen kolore eta alaitasunek animatuko dute herria datorren ostiraletik aurrera. Lau egunez izango dira inauterietako ekitaldiak Zumaian.

Euskal mitologiako pertsonaiek hartuko dute herria ostiral arratsaldean. Musika eta Dantza Eskolako ikasle, irakasle eta gurasoek jaialdia egingo dute beste behin ere, eta oraingoan euskal kondairetako pertsonaiak izango dira ikuskizuneko protagonistak. Kalejira 17:45ean abiatuko da Alondegi paretik, eta zuzenean Gurrutxaga plazarantz joango dira: bertan egingo da emanaldia.

Larunbatean, Zumai txarangaren kalejirak izango dira goizez zein arratsaldez. Eguerdian, berriz, 12:30ean hasita, Astindu dantza elkartearen kalejira izango da. Arratsalde partean mozorro lehiaketak egingo dira, eta gauez, 22:00etan hasita, DJ Davilaren saioa izango da Amaiako plazan.

Igande eguerdian, berriz, Betijai fanfarrearen kalejira izango da, eta 17:00ean haurrentzako Yuku eta Himalaiako lorea zinema emanaldia izango da Aita Marin.

Mozorro lehiaketak

Mozorro festa izanik, mozorro lehiaketak ere izango dira aurten. Haurren mozorro onenak larunbatean Gurrutxaga plazan egingo den festan aukeratuko dira. 17:00etan emango dute izena haurrek, eta guztira hiru sari banatuko dira: banako edo bikote onenarena, 0-8 urte bitartekoen taldekako mozorro onenarena, eta taldekakoa baita ere, baina 9-12 urte bitartekoa hirugarrena.

Heldu eta gazteen mozorro lehiaketan, aldiz, bi sari banatuko dituzte: banako edo bikote onenaren saria, 80 eurokoa, eta taldekako mozorro onenaren saria, 200 eurokoa. Bi sariak Gertu elkarteak emandakoak izango dira. Lehiaketan parte hartzeko 18:30etik 21:00etara bitartean Oxford aretoan egongo den Argazki Txokora joan beharko dute. Argazki horiek guztiak baleike.eus webgunera igoko dira eta igandetik aurrera izango da bozkatzeko aukera.

Egitaraua

Otsailak 17, ostirala

16:00 Eskolen inauterietako kalejira (eguraldi txarra bada ez da egingo)

17:45 Alondegian hasita Musika Eskola eta ZUMB-Musika bandaren inauterietako kalejira: Mitologia

Otsailak 18, larunbata

12:00-14:00 Zumai txarangaren kalejira herriko kaleetan zehar

12:30 Eusebio Gurrutxaga plazan Astindu dantza elkartearen dantza-kalejira

17:00 Eusebio Gurrutxaga plazan inauterietako mozorro festa

18:00 bertan, Haurren mozorro lehiaketa

18:30 Herriko kaleetan zehar kalejira Zumai txarangarekin

18:30-21:00 Oxford aretoan Argazki Txokoa

22:00 Amaia plazan, Dj Davilaren saioa.

Otsailak 19, igandea

12:30-14:30 Betijai fanfarrearen kalejira herriko kaleetan zehar

17:00 Aita Mari, zine emanaldia Yuku eta Himalaiako lorea

Otsailak 20, astelehena

15:00 eta 17:30 Zumaiena, Pirritx, Porrotx eta Marimotots pailazoen ikuskizuna: Urteak bete, abenturak bizi


Grebalari bat atxilotu eta beste hainbat zauritu ditu Ertzaintzak epaitegi aurrean egindako protestan

Gaur deklaratu behar zuten martxoaren 25eko piketean parte hartzeagatik ikertutako herritarrek eta epaitegiaren aurrean elkartasun protesta egin dute grebalariek. Ertzaintza bi aldiz oldartu da. Langile bat atxilotu dute eta anbulatoriora eraman behar izan dute.

Tubacex enpresako langilea atxilotu du Ertzaintzak Amurrioko epaitegiaren aurrean. Gaur zeuden deituak deklaratzera 3 lagun martxoaren 25eko piketean parte hartzeagatik eta grebalariek elkartasun elkarretaratzea antolatu dute.

Testuinguru horretan, Ertzaintzak adierazi die langileei ezin zirela eraikinaren aurreko espaloian egon eta grebalariek ez dietenez kasu egin, maiatzean toki berean egindako protestan trabarik jarri ez zietelako. Gauzak hala, Brigada Mugikorra deitu dute agenteek.

Brigada Mugikorra bi aldiz oldartu da protestaren kontra borrak erabilita eta, gainera, langile bat atxilotu du. Epaitegiaren eremuaren barruan izan dute poliziek atxilotutako behargina, Laudiora eraman duten arte.

Tubacex enpresako langile bat atxilotu ostean, Amurrioko epaitegiaren aurrean Ertzaintzako Brigada Mugikorreko agente gehiago agertu dira. Berriro oldartu dira. Hemen azken kargaren aurreko irudiak. pic.twitter.com/8l1cZ5uPiE — Aiaraldea.eus (@aiaraldea) June 17, 2021

Hori baino lehen, hirugarrenez oldartu da polizia grebalarien kontra. Atxilotuak kolpeak jaso izan dituenez, anbulatorioan artatu behar izan dute. Arratsaldean geratu da aske. Autoritatearen kontrako atentatua leporatu diote.

‼‼ Zipaioak kargatzen ari dira, epaitegiaren kanpoan elkartasuna adierazten ari zen jendearen kontra.

Hau izugarria da, herri erdian eta epaitegien aurrean ere ez dira lotsatzen! pic.twitter.com/t1925FWz5N — Maddi Isasi Azkarraga (@maddisasi) June 17, 2021

Beste hainbat behargin zaurituak izan dira Ertzaintzaren kolpeen ondorioz, eta askok anbulategira jo behar izan dute.


Astigarragak irabazi du Gurea pilotalekuan jokatu duten gomazko paletako Herriartekoaren finala

Astigartarren eta hernaniarren artekoa izan da finala, eta jokatutako hiru partidak irabazita, Astigarragarentzat izan da txapela.

Gomazko paletako Gipuzkoako Herriarteko Txapelketaren finala Azkoitiko Gurea pilotalekuan jokatu dute gaur goizean. Hernani eta Astigarraga izan dira nor baino nor aritu diren bi herriak, eta jokatutako hiru partidak irabazita, Astigarragara joan da aurtengo txapela. Hain zuzen ere, frontoi osoan buruz buru jokatu duten partidan, 20 eta 15 nagusitu dira astigartarrak; binakakoan, 20 eta 17; eta buruz buru zazpi koadroren barruan jokatutakoan, 20 eta 8.


Binakakoa: Ea Martijak jardunaldi borobilari ginda jartzen dion

Joseba Ezkurdiak eta Ladis Galarzak 10 tantotan utzi zituzten Aimar Olaizola eta Beñat Rezusta eta Danel Elezkanok eta Jose Javier Zabaletak garaipen garrantzitsua lortu zuten Urrutikoetxearen eta Imazen kontra (16 eta 22). Gaur Jakak eta Martijak euren bigarren puntua lortu nahi dute Bengoetxea VI.aren eta Arangurenen kontra (22:30, ETB1)

Binakako Pilota Txapelketako hasierako ligaxkako 6. jardunaldia gaur despedituko da, Jakak eta Martijak Oinatz Bengoetxearen eta Arangurenen kontra gaur Zeanurin jokatuko den partidarekin (22:30, ETB1). Sailkapena ixten duten bi bikoteen arteko partida gogorra izango da gaurkoa, bi bikoak bai hala bai puntuatu beharrean daudelako. Euren lehen puntua nahi dute Bengoetxeak eta Arangurenek, eta euren bigarrena litzatekeena, aldiz, Jakak eta Martijak. Bidea zuzendu nahian dabiltza Jaka eta Martija eta ea lortzen duten, horrela Martijak gainontzeko sakandarrek egindako jardunaldi borobilari ginda jarriko bailioke.

Ostiralean Ezkurdia eta Ladis Galarza ikusgarri aritu ziren Olaizola II.aren eta Rezustaren aurka. Olaizola eta Rezusta ziren faboritoak, baina sorpresa ederra eman zuten Arbizukoak eta Baraibarkoak. Ladis Galarza segurtasun handiz aritu zen, Rezustaren pare, eta horrek Ezkurdiari lasaitasun handia eman zion. Horrela, aurreko koadroetan murgildu zen arbizuarra, jokoan gehiago sartu zen eta min handia egin zion Olaizolari. Partidako jaun eta jabea izan zen Ezkurdia. Aldiz, Olaizolak eta Rezustak ez zuten orain arteko mailarik eman, makina bat pilota galdu zituzten eta ez ziren fin ibili. Ezkurdia eta Ladis, aldiz, eroso ibili ziren eta merezitako garaipena lortu zuten, 10 eta 22 gailendu eta gero.

Larunbatean, Labastidan, garaipenaren bidea berreskuratu zuten Elezkano II.ak eta Zabaletak. Urrutikoetxea eta Imaz izan zituzten aurkari guztira 661 pilotakada gurutzatu ziren partida gogorrean. Hasieran 5 eta 11 aurreratu ziren Elezkano eta Zabaleta. Jose Javier sendo zebilen atzean, agintzen, eta Elezkanok ongi zekien jokoan noiz sartu behar zuen eta jokoaren ardura Zabaletari noiz utzi behar zion. Baina Baikokoek ez zuten etsi, eta lan gogorra egin eta gero 16 eta 15 aurreratzea lortu zuten. Une horretan Elezkanok pausu bat eman zuen aurrera, partidaren ardura gainean hartu eta erasoan hasi zen. Oldarkor aritu zen, erasoan ausarta eta eraginkorra, eta orain arteko bere partidarik onena egin zuen, 15 tanto ere lortuz. Atzean Zabaletaren babesa zuela, biak zuzenean j22raino joan ziren eta 5. puntua lortuta, lidergoari eustea lortu zuten.

Eta atzo, Eibarko Astelenan, Altunak eta Mariezkurrenak Peña eta Albisuren kontra garaipen oso garrantzitsua lortu zuten partida oso paretsuan, 22 eta 21 irabazita. Horrela, sailkapeneko buruan Elezkano eta Zabaleta daude eta bigarrenak Altuna III.a eta Mariezkurrena dira, biak bosna punturekin. Ezkurdia eta Ladis Galarza bosgarrenak dira sailkapenean, 3 punturekin, eta gaurko emaitzaren faltan, Jaka eta Martija zazpigarrenak eta azkenaurrekoak dira, puntu bakarrarekin.


Hizkuntza ohiturak astintzeko momentua

Hitzez ekiteko garaia da, hizkuntza ohiturak astintzeko unea. Hizkuntza portaera berriak sustatu gura ditu Euskaraldiak gaur hasi eta abenduaren 2ra arte. Hitz bakar batek sua pizteko boterea omen du, eta, sua pizteko gogoari eutsiz, hurrengo hamabost egunetan aho eta belarriak martxan jarriko dituzte Busturialdeko herritarrek. Hala, euskara erabiltzeko eta praktikatzeko hainbat eta hainbat aukera edukiko dituzte herriz herri antolatutako ekimenetan.

Erronka hau jo, ez gorde golkoan. Garaipen txiki asko da jokoan. Martxan ipini aho ta belarri. Ari entzun, entzun ari. Euskara sustatzeko gizarte ekimenean parte hartzeko deia egiten du Euskaraldiaren Ezazu hitz bat kantuak, garaipen txiki asko lor daitezkeelako horrela, eta herritarrei txapak janzteko eta euskara erabiltzeko eskatzen die.

Hizkuntza ohiturak aldatzeko abiapuntua izango da oraingoan Euskaraldia, euskarazko harremanak areagotzeko ordua, hizkuntza portaera berriak probatzeko erronka.

Azken hilabeteetan herriz herri martxan egon diren Hitzez Ekiteko ekitaldietan Euskaraldiaren aurreko edizioetan izandako lorpenak eta edizio honetarako proposatutako erronkak azaleratu dituzte milaka hiztunek. Horiek izango dira norberaren hizkuntza ohiturak aldatu eta inguruko pertsona eta erakundeetan eragiteko tresnarik eraginkorrenak.


Astigarragako auzo-konponstagailuen erabiltzaileen asebetetze inkesta, martxan

Herritarrak galdetegi labur bat betetzera gonbidatu ditu Astigarragako Udalak.

Astigarragako Udalak auzo-konposta ekimenaren parte diren familia guztiak galdetegi labur bat betetzera animatzen ditu, haien asebetetze maila zein den jakiteko.

Inkestan, parte hartzaileek baloratu ahal izango dituzten alderdi nagusiak honako hauek dira: konpostatzen prozesua eta bere mantenua; erabiltzailearen konspostatze prozesuarekiko eta konpostarekiko ezagutza maila; etorkizunean hobetu daitezkeen alderdiak.

Galdetegi hau erabiltzaileek auzo-konposta egiteko eskaeran erregistratu zuten helbide elektronikoretara bidali du Udalak. Inkestan erregistratutako datuak Udalak jarduera hobetzeko erabiliko ditu.

Bestetik, Astigarragako Udalak aditzera eman du, Nafarroako Unibertsitate Publikoko ikasle bat Astigarragako auzo konpostagailuen inguruan ari dela burutzen gradu-ondo amaierako proiektua: «ikasleak ere, datu hauek landu, baloratu eta prozesuaren amaieran astigartarren aurrean aurkeztuko ditu».


Beasain lidertzaren borrokan sartu da

Beasainek liga erregularreko azken txanpan handira jo du. Asteburuan 3 eta 1 irabazi zion Lesakako Beti Gazteri, eta sailkapeneko lehen postua lau puntura geratu zaie. Multzoko lider amaitzea lortuko balute zuzenean igoko lirateke mailaz. Bost partida gelditzen dira lehen fasea amaitzeko.

Beasain da sasoikoen dagoen multzoko taldea. Hamar partida daramatzate galdu gabe: zazpi irabazi dituzte eta hiru, berdindu. Guztietan sartu dute golen bat. Azken hamar partidetan aldeko bi gol baino gehiagoko bataz bestekoa dute.

Mikel Orbegozok hiru gol sartu zituen larunbatean. Hat tricka egin zuen, beraz, eta baloia etxera eraman zuen. Aurrelari donostiarrak hamahiru gol daramatza denera denboraldian.

Goierri Gorrirentzat, jipoia

Goierri Gorrik Añorgaren aurka jokatu zuen asteburuan. Donostiarrek puntu bat gehiago besterik ez zuten, eta joanekoan menderatu zituzten. Oraingoan, baina, ez zuten aukerarik eduki. 8 eta 1 amaitu zen partida. Bosgarren minuturako 2 eta 0 galtzen zihoazen, eta Garazi Garmendiak gola sartzea lortu zuen arrean, ezinean ibili ziren.


Aita Mariren bustoko plaka berriztatu dute

Jose Maria Zubia 'Aita Mari'-ren bustoak zaintzen du Erribera kaleko sarrera Amaiako plazatik. Bustoak duen plaka zaharberritzera eraman zuten orain hilabete batzuk, eta gaur berriro bere lekuan jarri dute.

Alondegiaren izkina batean, erriora begira, dago Aita Mariren bustoa. Orain urte batzuk zaharberritu zuten bustoa bera, eta azken hilabeteotan haren azpian doan plaka kendu zuten berriztatzeko. Rakel Najenta zumaiarrak egin ditu berritze lanak, eta gaur berriro jarri dute bere lekuan.


Eusko Jaurlaritzak eskola kirola baimendu du

Asteburu honetan, umeek eskola kiroleko lehiaketak egiteko aukera izango dute berriz ere.

Eusko Jaurlaritzako Osasun Sailak iragarri duenez, eskola kirola baimenduta egongo da ostiraletik aurrera. Gaur bildu dira Osasun, Kultura eta Hezkuntza Sailetako ordezkariak, eta erabaki dute orain arteko mugak bertan behera uztea.

Urtarrilaren 4an eguneratu zuen Eusko Jaurlaritzak ikastetxeetako protokoloa, eta orduan erabaki zuen eskola kiroleko lehiaketak bertan behera uztea; entrenamenduak, berriz, mantendu egin zituzten. Kirol federazioen artean haserrea eragin zuen erabakiak, eta Gipuzkoako hamazazpi federaziok Eusko Jaurlaritzari eskatu zioten lehiaketak berriz egin ahal izatea. Federazioen arabera, eskola kirola eten izanak ez du izan «oinarri zientifikorik», irailetik ez baita «ondorio ezkorrik» agertu. Arabako eta Gipuzkoako aldundiek ere eskaera bera egin zioten joan den astean.

Lehiaketak baimentzeko erabakiaren berri izan bezain pronto, Gipuzkoako Foru Aldundiak ohar bat kaleratu du. Harkaitz Millan Kultura eta Kirol diputatuaren irudiko, «albiste ona» da eskola kiroleko lehiaketak itzultzea, eta euren eskaerak kontuan hartu izana eskertu du: «Eusko Jaurlaritzak entzun ditu bai Gipuzkoako Aldundiaren eskaerak, bai lurraldeko federazioenak eta kirol eragileenak, eta pozik gaude asteburu honetan eskola kirolari berriro ekitearekin». Halaber, erantsi du «segurua» dela, protokoloetan ezarritako neurrien ondorioz.


Bilbon kalejira egin dute Irati eta ETAko presoen beste seme-alaben alde

Irati eta gurasoak banatu gabe, Zaballako kartzelara hirurak elkar ditzaten eskatu dute bildutakoek "Irati Gurasoekin Euskal Herrira" ekimenaren barruan.


Santiyoetarako proposamenak jasotzen hasi da Iturriozko jai batzordea

Iturriozko santiyuak prestatzeko lanean ari da auzoko jai batzordea, eta horretarako proposamenak jasotzen ari dira.

Auzo lokalaren kanpoaldean postontzi bat jarri dute, eta bertan jasoko dituzte auzotarren proposamenak. Hilaren 15a —astelehena— izango da azkeneko eguna.

Jai batzordeak gogorarazi duenez, udalak Oinherrirekin hitzarmena sinatuta du, elkarte horren baloreak politika eta praktiketan txertatzeko. Honakoak dira zazpi balore horiek:

Haurtzaroaren kultura aitortzea eta errespetatzea.

Parte hartzea eta erabakitzeko ahalmena eskaintzea.

Aisialdi hezitzailea.

Harremanetan, euskara lehenestea.

Aniztasunean berdin eta parekide.

Ingurune naturala eta kulturala zaindu.

Komunitate sarea eta auzolana.

Santiyuak osatzeko proposamenak balore horietan oinarritu behar direla gogorarazi dute. Haurrek parte hartzea garrantzitsua dela nabarmendu dute, haurren artean “konpromisozko jarrerak” bultzatu, auzoan haurrek duten parte hartzea lortu eta iraunarazteko zein autogestioaren eta herrigintzaren kultura sustatzeko.

Haurren iritziak ere kontuan hartzeari arreta jarri nahi diote, hartara festak “auzotar guztientzako” izan daitezen. Ez da arrazoi bakarra: auzoko jaiek eta auzotarrek ere haurrak hezten dituztela argi eta garbi utzi nahi izan dute.

Ekitaldietan parte hartzeaz gain, antolaketan pisua izan dezaketela azpimarratu dute, “haurrek ere iritzia” dutelako.